Datuk ketagih judi culik cucu sendiri demi minta wang tebusan
Oleh KOSMO!

26 April 2023, 7:00 pm
BEIJING – Seorang pesara dari China berusia 65 tahun yang gemar berjudi tergamak menculik cucunya sendiri dan menuntut sebanyak 500,000 yuan (RM322,276) sebagai wang tebusan daripada anak perempuannya, lapor laman berita Oddity Central semalam.
Pesara berkenaan yang dikenali sebagai Yuan, menjemput cucu perempuannya berusia empat tahun dari sekolah tetapi tidak membawanya pulang ke rumah ibu bapa kanak-kanak tersebut.
Sebaliknya, Yuan menelefon anak perempuannya untuk memberitahu bahawa dia perlu membayar wang tebusan sehingga setengah juta yuan dalam tempoh tiga hari jika dia mahu melihat kanak-kanak itu.
Terkejut dengan permintaan bapanya, wanita berkenaan dengan segera menghubungi polis dan Yuan telah ditangkap.
Tidak jelas dengan tepat bila kejadian itu berlaku tetapi Jurnal Undang-undang Shanghai baru-baru ini melaporkan bahawa warga emas itu sudah berada di penjara kerana tindakan melulunya. – Agensi


Warga emas ditinggalkan kapal persiaran di Filipina
Oleh KOSMO!

26 April 2023, 6:30 pm
MANILA – Seorang lelaki Britain terkandas di Filipina selepas kapal persiaran yang sepatutnya dinaikinya meninggalkan pelabuhan tanpa dia sempat menaikinya, lapor portal berita Wion News semalam.
Christopher Chapel, 72, membelanjakan kira-kira AS$21,000 (RM93,681) dalam apa yang dia sangka akan menjadi pelayaran mengelilingi dunia yang tidak dapat dilupakan.
Chapel dilaporkan mula berasa sakit dan mual di tengah-tengah pelayaran, demikian menurut laporan portal berita Ladbible. Ia menyebabkan lelaki itu pergi berjumpa doktor yang kemudian menasihatinya untuk menjalani ujian jika dia mahu berada di atas kapal persiaran tersebut.
Dia bertindak turun dari kapal itu ketika berada di Filipina dan melakukan pemeriksaan kesihatan sebelum mengetahui bahawa simptom yang dialami itu hanyalah strok haba. Namun, apabila dia kembali, kapal tersebut telah pergi meninggalkannya.
Chapel dan anak saudaranya menghubungi syarikat kapal persiaran tersebut dan insurans perjalanan yang memberitahu mereka bahawa keadaannya kritikal dan dia tidak akan dibenarkan menaikinya.
Dia juga didapati tidak sesuai untuk terbang ke Manila.

Akibatnya, Chapel terpaksa menaiki bot dari pulau Palawan ke Manila sebelum akhirnya tiba di Britain pada 7 April lalu, lebih sebulan selepas turun dari kapal persiaran untuk melakukan ujian perubatan. – Agensi


Wanita cuba seludup pistol bersalut emas ke Australia
Oleh KOSMO!

26 April 2023, 5:30 pm
CANBERRA – Seorang wanita warga Amerika Syarikat (AS) ditahan di Australia selepas sepucuk pistol bersalut emas 24 karat ditemui di dalam bagasinya, lapor Badan Penyiaran Britain (BBC) semalam.
Wanita dari Los Angeles yang identitinya tidak didedahkan itu tiba di Sydney dan tidak mempunyai permit untuk senjata api berkenaan, kata Pasukan Sempadan Australia (ABF).
Dia boleh berdepan hukuman penjara sehingga 10 tahun.
Gambar yang dikeluarkan oleh ABF menunjukkan imbasan bagasi wanita itu di lapangan terbang yang mendedahkan senjata api berkenaan. Gambar kedua pula menunjukkan pistol yang ditemui selepas beg itu dibuka.
Seorang pegawai ABF dalam satu kenyataan berkata, teknologi pengesanan canggih telah membantu menghalang senjata berbahaya daripada memasuki negara itu.
“Dari masa ke masa, kami melihat betapa tepatnya pegawai ABF menyasarkan dan menghentikan barangan yang menyalahi undang-undang serta sangat berbahaya daripada melintasi sempadan Australia,” kata Komander ABF, Justin Bathurst.

Pegawai ABF berkata, wanita berusia 28 tahun itu didakwa dan dihadapkan ke Mahkamah Tempatan Downing Center pada Isnin lalu di mana dia diikat jamin.
Dia juga berdepan pembatalan visa dan diusir dari Australia sementara menunggu keputusan prosiding mahkamah.  – Agensi


Wanita ‘amuk’ tandas tiada air dikecam
Oleh KOSMO!

26 April 2023, 6:04 pm
PETALING JAYA – Tindakan seorang wanita memarahi kakitangan sebuah stesen minyak gara-gara tandas di pam minyak itu tidak mempunyai bekalan air, dikecam orang ramai.
Rakaman video pertelingkahan antara wanita berkenaan dengan kakitangan di stesen minyak itu telah dimuat naik di akaun TikTok wanita tersebut sebelum dipadam gara-gara menerima komen negatif daripada orang ramai.
Difahamkan, wanita tersebut terkejut apabila mendapati tandas berkenaan tiada air selepas dia menggunakan tandas itu.
Katanya, dia kemudian telah membeli dua botol besar air mineral sebelum pergi ke kaunter dan meminta pihak stesen minyak menggantikan semula duitnya yang telah digunakan untuk membeli air tersebut.
“Kisahnya, aku sakit perut teramat sangat, aku terus masuk tandas tapi bila dah selesai tengok rupa-rupanya tiada air.
“Nasib baik (tandas) sebelah aku ada orang, jadi aku minta tolong dia maklumkan pada adik aku di dalam kereta untuk tolong belikan air,” tulisnya di dalam video tersebut.

Menurutnya, sebaik sahaja selesai urusan di tandas, dia kemudian bertindak masuk ke dalam stesen minyak bagi menyatakan rasa tidak puas hati berikutan tandas tersebut tidak mempunyai bekalan air.
Wanita itu juga mempersoalkan mengapa tiada kakitangan stesen minyak itu masuk ke tandas tersebut untuk mencucinya atau memeriksa sama ada mempunyai bekalan air ataupun tidak.
Dalam video itu juga kedengaran salah seorang kakitangan memarahi wanita berkenaan selain memaklumkan mereka tidak sempat berbuat demikian malah turut tidak dapat pergi berehat.
Tinjauan di ruang komen mendapati rata-rata pengguna mengecam tindakan wanita tersebut yang dikatakan tidak bertanggungjawab atas diri sendiri.
“Sepatutnya dah masuk tandas awam, terus periksa ada air atau tidak. Jika tiada air pun jadi tanggungjawab sendiri untuk ke tandas di tempat lain atau beli air sendiri. Sudahlah guna tandas itu secara percuma,” kata Deen.
“Tak pernah terfikir ada orang akan tuntut semula duit air yang dia beli untuk cuci najis sendiri,” kata Naurah.
“Boleh faham kenapa kakak cashier tiba-tiba jerit macam itu. Stesen minyak musim perayaan ini pelanggan memang tak putus-putus, nak kena hadap pula pelanggan banyak ragam,” kata Lola.
“Kadang yang kerja situ pun tak sedar kalau tak ada air sebab tak sempat nak ke tandas. Apa-apa pun bertimbang rasalah,” kata Scarf. – KOSMO! ONLINE


Paip bocor punca runtuhan tanah Akedemi SPRM
Oleh AZMI NORDIN

26 April 2023, 5:47 pm
PETALING JAYA – Kebocoran pada sistem perpaipan bekalan air punca berlakunya runtuhan tanah di hadapan bangunan Akademi Pencegahan Rasuah Malaysia (MACA) di Bukit Tunku, Jalan Duta, di sini, semalam.
Menteri Kerja Raya, Datuk Seri Alexander Nanta Linggi berkata, Bahagian Forensik Tanah Runtuh Cawangan Kejuruteraan
Cerun, Jabatan Kerja Raya Malaysia (JKR) telah menjalankan siasatan awal berikutan kejadian tersebut.
Katanya, hasil siasatan awal mendapati terdapat kebocoran kepada sistem perpaipan bekalan air di kawasan terlibat.
Siasatan awal mendapati terdapat kebocoran sistem perpaipan bekalan air di kawasan terlibat. Foto AFIQ RAZALI
“Kebocoran paip pada sistem perpaipan telah menyebabkan tanah mengalami ketepuan yang tinggi seterusnya meningkatkan ‘lateral force’ kepada tembok penahan sedia ada dari jenis Contiguous Micropile.
“Sebahagian tembok penahan tersebut telah runtuh bersama-sama dengan tanah cerun,” katanya dalam kenyataan, hari ini.
Menurut Nanta Linggi, taburan hujan di daerah Sentul untuk empat hari dari Jumaat hingga Isnin lalu juga mencatatkan bacaan yang tinggi.

“Bagaimanapun, semasa kejadian cuaca adalah baik dan tiada hujan.
“JKR juga memerlukan lukisan terbina (As-built Drawing) struktur tembok penahan sedia ada daripada pihak pemilik bangunan untuk membuat semakan lanjut terhadap struktur tembok penahan berkenaan,” ujarnya.
Jelas beliau, kerja pembersihan tapak akan bermula petang ini melalui kontraktor yang dilantik.
Tambahnya, kerja-kerja pemasangan kanvas di kawasan cerun runtuh bagi mengelakkan resapan air hujan terus ke tanah turut dilakukan. – KOSMO! ONLINE.


Tak biasa ada skrip, Ryan Bakery kekok lakonkan babak cinta
Oleh NUR AL-FAIRUZA SYARFA NOR SAIDI

26 April 2023, 5:03 pm
PETALING JAYA – Pertama kali terlibat dalam telefilem bergenre romantik komedi, pelakon dan pempengaruh terkenal, Ryan Bakery mengakui cabaran terbesar yang dihadapinya adalah kesukaran bermain adegan beremosi dengan lontaran dialog penuh perasaan.
Katanya, watak Jeff dalam drama bertajuk Challenge Accepted tersebut sebenarnya tidak terlalu sukar, namun dek terbiasa menjayakan komedi tanpa dialog yang spesifik, telefilem arahan Hadith Omar membuatkan dirinya berasa agak kekok.
“Bagi saya nak kata susah sangat tidak, senang pun tidak. Boleh dikatakan kekok juga kerana dalam skrip ada adegan luah perasaan.
“Ini kali pertama untuk saya apabila harus menyampaikan skrip kerana saya sudah biasa melakonkan cerita komedi dan bebas berdialog,” kata pemilik nama lengkap Muhammad Ryan Fahmi Bakery itu.
Selain skrip, personaliti sosial media berusia 28 tahun itu turut harus bangun awal bagi menepati ‘call time’ semasa menjayakan penggambaran.
“Antara cabaran lain adalah ‘call time’ disebabkan penggambaran bermula pada awal pagi yang memerlukan saya sedia berada di set mengikut masa ditetapkan.

“Penggambaran juga dilaksanakan pada bulan puasa dengan jadual bermula dari pagi sehingga petang dan disambung semula petang ke malam,” jelasnya.
Dalam pada itu, Ryan menyifatkan telefilem ini sebagai pengajaran yang boleh diambil buat semua pembuat kandungan dalam sosial media agar berjaga-jaga apabila menghasilkan sesebuah kandungan.
“Penonton harus menonton telefilem ini kerana ada pengajaran yang terkandung supaya ‘content creator’ di luar sana tidak buat kandungan yang bukan-bukan.
“Telefilem ini juga mengajar erti berusaha dan tidak mudah putus asa dalam melakukan sesuatu,” tutur pelantun lagu Raya Last Minit itu.
Telefilem siaran Astro Ria yang bakal ditayangkan pada 28 April ini pada pukul 10 pagi tersebut mengisahkan Jeff, seorang TikTokers terkenal dicabar peminat untuk mencari dan membuat wanita bernama Fatimah jatuh cinta kepadanya.
Selain Ryan Bakery, telefilem Challenge Accepted dijayakan pelakon Erysha Emyra dan Shasha Nadira. – KOSMO! ONLINE


Memerang hempas telefon pelawat zoo atas batu
Oleh KOSMO!

26 April 2023, 6:00 pm
LISBON – Seekor memerang di Zoo Lisbon, Portugal menghempas sebuah telefon bimbit milik pengunjung yang terjatuh ke dalam air ke arah batu berulang kali, lapor laman berita Mothership semalam.
“Seorang pelawat zoo yang tidak bernasib baik menjatuhkan telefon bimbit ke dalam kandang memerang,” tulis media Australia, news.com.au dalam kepsyen video kejadian.
Beberapa video yang diambil dari sudut berbeza menunjukkan memerang itu memukul dan menghempas telefon pintar jenama iPhone itu ke batu secara berterusan.
Pada satu ketika, haiwan itu berhenti menghempas telefon tersebut dan meletakkannya di atas badannya ketika ia terapung di atas air.
Ia kemudian dilihat membiarkan peranti tersebut dan menyimbah mukanya dengan air.
Selepas kembali menyentuh iPhone itu, ia mula menghempas telefon tersebut pada badannya secara agresif.

Video itu mendapat perhatian netizen di ruangan komen.
“Kasihan memerang itu fikir ia adalah kerang tetapi sukar untuk membukanya,” komen seorang netizen – Agensi


Kanak-kanak perempuan mati lemas dalam kolam renang
Oleh ASLIZA MUSA

26 April 2023, 4:57 pm
IPOH – Aktiviti ziarah raya sebuah keluarga bertukar pilu apabila seorang kanak-kanak perempuan berusia setahun sembilan bulan ditemui lemas dalam kolam renang di rumah datuknya di Tambun di sini semalam.
Ketua Polis Daerah Ipoh, Asisten Komisioner Yahaya Hassan berkata, maklumat kejadian itu diterima pihaknya pada pukul 10.30 malam daripada pihak hospital berkaitan kematian akibat lemas.
Katanya, siasatan awal mendapati lokasi kejadian merupakan sebuah kolam renang kanak-kanak yang terletak dalam sebuah rumah milik datuk mangsa.
“Mangsa bersama kedua ibu bapanya datang ke rumah itu kerana menziarahi ahli keluarga sempena hari raya Aidilfitri. Bagaimanapun, mangsa dijumpai bapanya pada pukul 8.45 malam dalam keadaan terlentang dan terapung di dalam kolam tersebut.
“Mangsa yang tidak sedarkan diri segera dibawa naik dan dihantar ke hospital untuk rawatan kecemasan sebelum disahkan meninggal dunia oleh pihak hospital,” katanya dalam kenyataannya di sini hari ini.
Menurut beliau, bedah siasat ke atas mayat kanak-kanak itu telah dilakukan di Hospital Raja Permaisuri Bainun (HRPB) hari ini dan punca kematian akibat mati lemas.

Katanya, kes disiasat mengikut Seksyen 33 Akta Kanak-kanak 2001 (Akta 611) kerana membiarkan kanak-kanak tinggal tanpa pengawasan berpatutan.
“Orang ramai khususnya ibu bapa dan penjaga dinasihatkan agar tidak membiarkan anak-anak di bawah jagaan masing-masing tanpa pengawasan bagi mengelakkan tragedi tidak diingini,” katanya. – KOSMO! ONLINE


Runsing air bertukar ‘teh O’ sejak awal Syawal
Oleh ISKANDAR SHAH MOHAMED

26 April 2023, 5:11 pm
SABAK BERNAM – Lebih 300 penduduk Kampung Sungai Leman, Sekichan di sini, runsing dengan bekalan air keruh seperti ‘teh O’ yang dihadapi mereka sejak awal sambutan Aidilfitri, Sabtu lalu.
Keadaan itu menimbulkan kesulitan terutama mengenai tahap kebersihan air dan terpaksa menggunakan air mineral ketika musim perayaan ini.
Penduduk, Shahrin Azhar, 31, berkata masalah yang berlarutan sejak lima hari lalu itu dikesan pada tengah hari awal Syawal.
Katanya, dia terkejut melihat perubahan warna air itu yang keruh dan berkeladak ketika menadahnya pada tong di tandas.
“Saya kemudian cuba mencuci tong itu dan menggunakan penapis air di luar rumah. Namun, warna air itu tetap sama biarpun pada awalnya kelihatan jernih, ketika membuka paip,” katanya ketika ditemui di sini, hari ini.
Keadaan air paip yang keruh selepas dicuci menerusi penapis air luar rumah.
Bagi peniaga makanan, Atikah Nakmat, 33, masalah itu menyebabkan penduduk terpaksa bergantung kepada air mineral untuk kegunaan harian dan minuman.

“Saya juga perlu membeli air itu bagi penyediaan kuih peneram yang dijual di Pasar Sekinchan. Kos yang diperuntukkan berjumlah RM60 sehari dan saya berisiko menanggung kerugian jika keadaan ini berterusan,” ujarnya.
Warga emas, Surati Tamiran, 68, pula berkata, penduduk turut bimbang sekiranya air berkenaan tercemar dan tidak selamat digunakan sehingga boleh menjejaskan kesihatan.
“Selain itu, masalah air keruh menyebabkan kebanyakan baju yang dicuci bertukar kekuningan.
Sementara itu, Pengurusan Air Selangor Sdn. Bhd. (Air Selangor) akan mengeluarkan kenyataan berkaitan perkara berkenaan dalam tempoh terdekat. – KOSMO! ONLINE


Budak autisme 3 tahun diselamat di landasan kereta api
Oleh KOSMO!

26 April 2023, 5:00 pm
BANDAR RAYA NEW YORK – Seorang kanak-kanak lelaki autisme berusia tiga tahun diselamatkan oleh pekerja di landasan kereta api ketika sebuah tren menghampiri stesen Metro-Utara di New York, lapor akhbar New York Post semalam.
Jurutera Lokomotif, William Kennedy yang mengendalikan kereta api di Laluan Hudson arah selatan sekitar pukul 3.15 petang (waktu tempatan) pada 6 April lalu melihat budak tersebut di landasan utara berhampiran Tarrytown. Dia dengan segera memberitahu kru di lokasi kejadian.
“Ada seorang kanak-kanak kecil di arah utara. Tolong perhatikan, dia baru sahaja muncul dari dinding,” kedengaran seseorang berkata-kata menerusi radio sebelum meminta kereta api arah utara berhenti sepenuhnya.
Kereta api itu itu kemudian bergerak ke utara perlahan-lahan sehingga pengendalinya, Jurutera Lokomotif Shawn Loughran dan seorang pelatih mengesan kanak-kanak itu di rel ketiga yang menggunakan elektrik.
Seorang kru kemudian meminta bekalan elektrik di rel tersebut diputuskan ketika Penolong Konduktor, Marcus Higgins melompat ke landasan untuk menyelamatkan budak lelaki itu.
Dia kemudian dibawa ke dalam kereta api dan diletakkan di tempat duduk sebelum salah satu kasutnya yang tertanggal dipakaikan semula.

Mereka kemudian membawanya kembali ke Stesen Tarrytown dan bertemu pegawai Jabatan Polis Pihak Berkuasa Pengangkutan Metropolitan (MTAPD) dan Perkhidmatan Perubatan Kecemasan (EMS) Tarrytown.
Pada masa sama, Penyelenggara Isyarat, Max Chong dan Christopher Fraina menuju ke tempat kejadian untuk membantu apabila mereka terserempak dengan ibu dan kakak kepada budak itu yang ditemui menangis di sudut jalan, demikian menurut MTA.
Ibu kanak-kanak itu dilihat menangis ketika dia menaiki kereta api untuk bertemu semula dengan anaknya yang hilang. – Agensi


Rumah Terbuka Malaysia Madani platform PM, rakyat bermesra
Oleh NORLIDA AKMAR IDROS

26 April 2023, 5:55 pm
ALOR SETAR – Penganjuran Rumah Terbuka Malaysia Madani yang akan berlangsung di sebuah hotel, di sini, Sabtu ini menjadi platform terbaik kepada rakyat untuk bersua muka serta beramah mesra dengan Perdana Menteri, Datuk Seri Anwar Ibrahim.
Pengerusi Badan Perhubungan UMNO Kedah, Datuk Seri Mahdzir Khalid berkata, rakyat juga boleh bertemu dengan barisan menteri Kabinet Kerajaan Perpaduan yang bakal hadir.
“Mungkin ia juga dapat menyediakan peluang kepada seluruh rakyat Kedah untuk mendengar sendiri amanat Perdana Menteri tentang visi dan misi beliau serta barisan menteri kerajaan madani untuk membangunkan setiap negeri di Malaysia terutama Kedah.
“Sehubungan itu, seluruh rakyat digesa supaya tidak mensia-siakan peluang dengan hadir memeriahkan suasana dan menjamu selera di majlis rumah terbuka itu nanti,” katanya dalam satu kenyataan, di sini hari ini.
Dalam pada itu, katanya, penganjuran majlis terbuka tersebut tidak wajar dilabelkan sebagai pembaziran kerana ia diadakan untuk meraikan rakyat menerusi jamuan makan bersempena sambutan Aidilfitri.
“Tidak timbul soal untung rugi jika akhirnya yang mendapat manfaat adalah rakyat,” ujarnya.

Malah kata beliau, pihaknya mencadangkan supaya lebih banyak majlis jamuan diadakan di peringkat negeri-negeri kerana ia dapat mendekatkan lagi hubungan rakyat dengan barisan jentera kerajaan di peringkat pusat. – KOSMO! ONLINE


Dipuji kreatif, beri duit raya seplastik syiling
Oleh KOSMO!

26 April 2023, 4:31 pm
PETALING JAYA – Gelagat seorang wanita memberi duit raya dalam bentuk wang syiling mencuit hati pengguna media sosial sejak semalam.
Menerusi video yang dikongsi @qirahbashah di akaun TikToknya, wanita itu terlebih dahulu meminta adiknya memutarkan roda di dalam aplikasi telefon pintar.
Ketika adiknya kebingungan mendapat ‘satu genggam’, kakaknya mengeluarkan sekotak kasut dipenuhi duit syiling sebelum memberikan plastik.
Adik lelakinya itu kemudian mengaut segenggam syiling dan meletakkan ke dalam plastik yang diberikan.
Sehingga kini video tersebut mendapat sebanyak 2.1 juta tontonan, 183,600 tanda suka dan 16,400 perkongsian.
Tinjauan Kosmo! di ruangan komen mendapati ramai yang terhibur dengan cara keluarga itu yang dianggap unik berbanding tradisi kebiasaan memberi duit raya di dalam sampul.

“Idea baru, sangat unik. Lain daripada yang lain, tahun depan boleh cuba,” komen Ummi Sofiah.
“Kreatif, tidak perlu susah tukar duit raya (wang kertas),” komen Atul pula.
“Seronoknya. Sebenarnya bukan soal berapa banyak dapat duit, tetapi kenangan yang dapat semasa berkumpul dengan ahli keluarga,” kata pengguna lain. – KOSMO! ONLINE


2,011 kenderaan kemalangan hari keenam Op Selamat
Oleh AZMI NORDIN

26 April 2023, 4:40 pm
KUALA LUMPUR – Polis Diraja Malaysia (PDRM) merekodkan sebanyak 2,011 kenderaan terlibat kemalangan pada hari keenam Op Selamat 20 di seluruh negara, semalam.
Jabatan Siasatan dan Penguatkuasaan Trafik (JSPT) PDRM berkata, daripada jumlah itu sebanyak 1,756 kemalangan jalan raya dilaporkan.
“Pecahan jenis kenderaan paling tinggi terlibat kemalangan adalah kereta dengan membabitkan 1,388 buah atau 69 peratus daripada keseluruhan kes yang direkodkan.
“Penyumbang kedua tertinggi kemalangan adalah motosikal (243), diikuti pacuan empat roda (163), kenderaan pelbagai guna (137) dan lori (36),” katanya menerusi hantaran di Facebook rasmi JSPT, hari ini.
Menurut JSPT, selebihnya membabitkan van (29), bas (13) dan dua lagi kenderaan melibatkan teksi.
Semalam, PDRM merekodkan 1,551 kemalangan pada hari kelima Op Selamat 20 di seluruh negara, kelmarin. – KOSMO! ONLINE


80 jemaah tak dapat tunai umrah, rugi RM600,000
Oleh MUSTAQIM MOHAMED

26 April 2023, 4:00 pm
KOTA BHARU – Seramai 80 bakal jemaah umrah kerugian sebanyak RM600,000 selepas hasrat mereka untuk ke Tanah Suci tidak kesampaian apabila mendakwa ditipu sebuah agensi pelancongan.
Mangsa mendakwa mereka membuat bayaran penuh kepada agensi pelancongan tersebut sejak Oktober tahun lalu bagi penerbangan pada Disember lepas, namun sehingga kini wang tersebut tidak dikembalikan kepada bakal jemaah.
Wakil jemaah, Azra Zahari, 43, mendakwa, mereka sepatutnya berlepas ke Mekah pada 14 Disember lalu sebelum ditunda ke Februari lepas dengan alasan penganjuran Piala Dunia 2022 di Qatar.
“Syarikat itu memaklumkan semua tempahan hotel penuh disebabkan penganjuran Piala Dunia. Selepas Februari, kami dimaklumkan perjalanan umrah tidak dapat diteruskan atas alasan jarak hotel penginapan jauh.
“Mereka memaklumkan pakej RM7,600 bagi setiap jemaah itu tidak melayakkan kami menginap di hotel berdekatan Tanah Suci dan bayaran tambahan diperlukan untuk tujuan itu,” katanya ketika ditemui selepas membuat laporan di Balai Polis Kota Bharu di sini hari ini.
Azra memberitahu, dia sudah memaklumkan kepada agensi pelancongan itu untuk membatalkan tempahan pada Februari lalu agar bayaran dapat dikembalikan seminggu kemudian, namun tiada sebarang khabar berita sehingga hari ini.

Seorang lagi jemaah, Noraini Fauzi, 50, dari Machang menyatakan rasa terkilan dan mendakwa agensi pelancongan terbabit seolah-olah mengambil sikap lepas tangan.
“Bermula 14 Disember 2022 diikuti 20 Februari dan 2 Mac lalu, janji hanya tinggal janji. Alasan mereka adalah masalah di Tanah Suci sedangkan jemaah yang ikut pakej syarikat lain sudah ramai melaksanakan umrah.
“Saya rasa sudah cukup kami tunggu dan bertolak ansur. Sekarang kami mahu tuntut hak dan diharap dengan laporan polis ini nasib kami akan terbela,” katanya. – KOSMO! ONLINE


Home2Live bantu 10 keluarga asnaf pindah ke rumah baharu
Oleh ROHANA ISMAIL

26 April 2023, 3:54 pm
RANTAU PANJANG – Sambutan Hari Raya Aidilfitri tahun ini lebih bermakna buat 10 buah keluarga asnaf, mangsa kebakaran dan orang kelainan upaya (OKU) apabila mereka terpilih untuk berpindah ke rumah baharu menerusi program Home2Live.
Norazilah Abdul Aziz, 49, berkata, dia sudah menyewa selama 27 tahun bersama suami, Arif Ismail, 60, dan lima anak sebelum diberi kesempatan untuk memiliki rumah sendiri hasil daripada sumbangan Muslim Care Malaysia Society dengan kerjasama Pusat Khidmat Ahli Parlimen Rantau Panjang.
“Saya pernah muflis dalam perniagaan ketika pandemik Covid-19 dan semuanya hilang sekelip mata selepas perniagaan pakaian yang diusahakan ditutup.
“Ketika itu, saya tidak mampu untuk membayar sewa kedai dan hilang punca pendapatan, namun Allah SWT masih menyayangi saya kerana terpilih sebagai penerima rumah ini,” katanya ketika ditemui pemberita Majlis Serahan Kunci 10 Rumah Home2Live di Pejabat Ahli Parlimen Rantau Panjang di sini hari ini.
Penyerahan kunci rumah itu disempurnakan oleh Menteri Besar Kelantan, Datuk Ahmad Yakob bersama Ahli Parlimen Rantau Panjang, Datuk Zailah Mohd. Yusuff.
Sementara itu, Presiden Muslim Care Malaysia Society, Zulkifli Wahijan berkata, seramai 10 penerima dalam kalangan asnaf, mangsa kebakaran dan OKU menerima rumah menerusi program Home2Live.

Katanya, kos pembinaan 10 buah rumah itu melibatkan peruntukan sebanyak RM600,000 yang mengambil tempoh masa hampir dua tahun untuk disiapkan.
“Projek ini hasil kerjasama Pusat Khidmat Ahli Parlimen Rantau Panjang yang banyak membantu menyiapkan pembinaan rumah mereka yang terpilih,” katanya. – KOSMO! ONLINE


30 rakyat Malaysia di Sudan berlepas ke Jeddah naik kapal
Oleh AMREE AHMAD

26 April 2023, 3:42 pm
PUTRAJAYA – Seramai 30 rakyat Malaysia yang berada di Sudan dilaporkan sudah berjaya keluar dari negara itu dengan menaiki kapal Tentera Laut Diraja Arab Saudi selepas menempuh perjalanan darat lebih 30 jam dari ibu kota Khartoum ke Port Sudan.
Wisma Putra melalui ciapan di Twitter rasminya berkata, pelayaran merentasi Laut Merah menuju ke Pangkalan Tentera Laut Raja Faisal di Jeddah itu dijangka mengambil masa sekurang-kurangnya 12 jam.
“Kapal laut itu kemungkinan tiba sebelum pukul 2 pagi 27 April 2023 waktu Malaysia (9 malam 26 April 2023 waktu Arab Saudi),” katanya tadi.
Pada masa sama, Wisma Putra turut merakamkan penghargaan kepada kerajaan Arab Saudi dan Emiriah Arab Bersatu (UAE) yang menjayakan misi evakuasi itu.
Selain itu, kumpulan berkenaan turut disertai 26 individu daripada tujuh negara berbeza yang turut diselamatkan Pasukan Khas Wisma Putra dengan kerjasama Kedutaan Besar Malaysia.
Mereka terdiri 14 warga Singapura, enam warga Kemboja, dua warga Amerika Syarikat selain masing-masing seorang rakyat Filipina, Thailand, Palestin serta Sudan.

Bagaimanapun, dua orang lagi rakyat Malaysia tidak terlibat dalam operasi pemindahan keluar itu kerana berkhidmat dengan misi Pertubuhan Bangsa Bersatu di negara berkenaan.
Setakat ini, media Arab Saudi melaporkan pihak tentera laut negara itu berjaya membawa keluar seramai 1,687 rakyat daripada 58 negara sejak operasi pertama Sabtu lepas. – KOSMO! ONLINE


China tamatkan keperluan ujian PCR untuk pengembara asing
Oleh KOSMO!

26 April 2023, 4:28 pm
BEIJING – China menamatkan peraturan yang mewajibkan pengembara asing menyerahkan keputusan ujian tindak balas rantaian polimerase (PCR) sejak awal pandemik Covid-19, lapor agensi berita United Press International (UPI), semalam.
Jurucakap Kementerian Luar, Mao Ning berkata, pengembara hanya perlu menunjukkan keputusan negatif menerusi ujian pantas (RTK) antigen mulai Sabtu depan.
China sebelum ini menamatkan keperluan ujian PCR untuk pelancong yang datang dari New Zealand dan Malaysia sahaja.
Tambah Mao Ning, syarikat penerbangan tidak lagi perlu menyemak keputusan ujian Covid-19 sebelum penumpang berlepas.
“Kami ingin mengingatkan pelancong supaya menjaga kesihatan sebelum perlepasan dan mematuhi protokol Covid-19 di China serta di destinasi perjalanan mereka.
“China akan terus memperhalusi dasar pencegahan dan kawalan berasaskan sains berikutan perkembangan terkini situasi epidemik untuk perjalanan yang selamat, sihat dan teratur di negara-negara lain,” kata Mao Ning semasa sidang akhbar di Beijing.

Industri pelancongan China kini dalam proses pemulihan secara perlahan berbanding jumlah pelancong ketika sebelum pandemik. Ia turut dijejaskan oleh kadar tambang penerbangan yang tinggi dan kelulusan visa yang tertunggak.
China adalah salah satu negara terakhir yang menggugurkan syarat kuarantin untuk pelancong sejurus tiba ke tanah besar bermula 8 Januari lalu.
Peraturan pengasingan diri selama 14 hari itu telah dilaksanakan sejak Mac 2020 ketika kemuncak wabak Covid-19. – Agensi


Projek tambak laut P. Pinang lulus EIA
Oleh SAFINA RAMLI

26 April 2023, 3:47 pm
GEORGE TOWN – Projek tambakan laut selatan Pulau Pinang atau kini dikenali sebagai Penang South Island (PSI) telah memperoleh kelulusan Laporan Kajian Kesan Kepada Alam Sekeliling (EIA) daripada Jabatan Alam Sekitar (JAS).
Ketua Menteri, Chow Kon Yeow berkata, kelulusan itu dimaklumkan menerusi surat bertarikh 11 April lalu kepada Setiausaha Kerajaan Negeri Pulau Pinang, Datuk Mohd. Sayuthi Bakar.
Menurutnya, kelulusan itu adalah berasaskan 71 syarat yang ditetapkan termasuk keperluan meneruskan pelaksanaan Skim Pelan Pengurusan Impak Sosial (SIMP) dan Pelan Induk Pengimbangan Ekologi (PEOM) projek berkenaan.
“Lanjutan daripada kelulusan EIA yang diperoleh ini, kerajaan negeri menerusi rakan pelaksana projek (PDP) PSI kini sedang dalam proses memohon kelulusan pelan pengurusan Alam Sekitar (EMP) daripada JAS Pulau Pinang.
“Kerja-kerja tambakan hanya akan dimulakan selepas kelulusan EMP diperoleh yang mana ia dijangka bermula suku ketiga tahun ini,” katanya dalam sidang akhbar di Pejabat Ketua Menteri, di sini hari ini.
Projek PSI atau dahulunya dikenali sebagai projek tambakan laut selatan (PSR) merupakan projek seluas hampir 17 kilometer persegi membabitkan pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas.

Bagaimanapun, projek PSI itu mendapat bantahan daripada komuniti nelayan dan pertubuhan bukan kerajaan (NGO) alam sekitar di negeri ini kerana didakwa akan merosakkan ekosistem laut di perairan berkenaan.
Sebelum ini, pada 8 September 2021, Lembaga Rayuan Jabatan Alam Sekitar (JAS) memutuskan mengetepikan kelulusan EIA bagi projek tersebut. – KOSMO! ONLINE


Lecur tangan, tapak kaki cuba padam kebakaran
Oleh NOOR HAYATI MAMAT

26 April 2023, 3:36 pm
MARANG – Seorang lelaki berusia 34 tahun melecur tangan kanan dan tapak kaki setelah rumah pusaka dua tingkat didiami di Kampung Pak Madah, Bukit Payung di sini terbakar malam tadi.
Dalam kebakaran pada pukul 9.15 malam itu, mangsa, Jazli Jisim yang tinggal sehelai sepinggang bernasib baik masih sempat keluar menyelamatkan diri bersama abang sulungnya, Zulkifli, 52, walaupun sudah tercedera.
Menurutnya, sewaktu kejadian, dia sedang tidur manakala abangnya pula menonton televisyen di ruang tamu bahagian tingkat bawah rumah.
“Saya terlelap selepas solat maghrib dan terpingga-pingga apabila dikejutkan abang (Zulkifli) yang memberitahu bilik tidur saya di tingkat atas sedang terbakar.
“Waktu itu api masih kecil lagi. Kami berdua berusaha untuk memadamkan kebakaran itu dengan turun ke tingkat bawah beberapa kali untuk mengambil air menggunakan baldi,” katanya ketika ditemui Kosmo! di sini hari ini.
Jazli berkata, usaha mereka tidak berhasil, malah api makin marak dan keadaan semakin kelam-kabut apabila bekalan elektrik rumahnya tiba-tiba terputus.

Tambah anak bongsu daripada lima beradik tersebut, dia dan abangnya tiada pilihan selain keluar segera dari rumah mereka yang sedang marak terbakar sebelum menjerit meminta pertolongan jiran-jiran.
“Saya hanya sedar tangan kanan dan tapak kaki melecur akibat terkena haba kebakaran apabila mula merasa pedih tidak lama kemudian,” katanya. – KOSMO! ONLINE


Anna Jobling nak sertai Miss Universe, kalau…
Oleh MOHD. HAIKAL ISA

26 April 2023, 4:35 pm
PETALING JAYA – Pernah tersenarai sebagai sebagai 100 Wajah Tercantik Dunia, pelakon Anna Jobling tidak menolak sekiranya dipilih menyertai pertandingan ratu cantik, Miss Malaysia sekali gus berpeluang mewakili negara ke peringkat Miss Universe.
Bagaimanapun, Anna atau nama sebenarnya, Anna Ellisa Gustin Jobling Abdul Rahman berkata, pada tahap sekarang, prioritinya sudah berubah yang lebih terarah dalam bidang lakonan sekali gus menyukarkan misi perkara terbabit.
“Saya rasa kalau dulu ditawarkan masuk Miss Universe Malaysia, saya akan terima tapi sekarang, saya tak rasa saya akan ambil peluang itu.
“Sebabnya, entahlah. Kalau orang nak saya masuk, mengapa tidak. Tapi kalau masuk bertanding, saya kena selesa dengan apa yang saya pakai atau gayakan.
“Saya memang takkan pakai apa-apa yang ‘panas’. Kalau baju selesa dan sesuai untuk saya, kemungkinan saya akan sertai tapi buat masa sekarang, saya tak rasa nak sertai pertandingan sebegitu.
“Saya berharap kawan saya, Amelia Henderson dia dapat masuk dan mewakili Malaysia. Dia memang layak untuk menang,” katanya kepada Kosmo! Online.

Ditanya sama ada dia pernah memasang angan-angan untuk bergelar ratu cantik sejak kecil, jawab Anna: “Saya mula dengan pertandingan ratu cantik. Saya pernah sertai Miss Melaka dan Miss Pahang.
“Senang cerita, saya bermula dalam industri ini dengan pertandingan ratu cantik. Tengoklah nanti, kalau kena ‘handpicked’ (dipilih sendiri) dan orang setuju, why not.”
Pada 2021, Anna, 23, pernah meluahkan harapannya untuk dapat menyertai pertandingan Miss Universe pada masa akan datang.
Dia mendedahkan, pihak pengurusan Miss Universe Malaysia pernah menghubunginya namun hasrat terpaksa dilupakan disebabkan undang-undang tidak membenarkan wanita Muslim untuk bertanding mewakili Malaysia ke peringkat luar negara.
Sebelum itu, bekas peserta Pertandingan Miss Universe yang mewakili Malaysia, Deborah Henry pernah meminta supaya gadis Muslim dibenarkan untuk menyertai pertandingan berkenaan.
Antara syarat lain digugurkan kini adalah segmen pakai bikini tidak lagi satu kewajipan untuk bertanding.
Pihak pengurusan Miss Universe Malaysia juga membenarkan wanita yang sudah berkahwin dan bercerai untuk menyertai pertandingan ratu cantik tersebut.
Sehubungan itu, pelakon Amelia Henderson menyuarakan keinginan untuk menyertai pertandingan ratu cantik sekali gus mewakili Malaysia di peringkat global, Miss Universe. – KOSMO! ONLINE


Terengganu ‘rumah baharu’ Harimau Malaya
Oleh KOSMO

26 April 2023, 4:05 pm
STADIUM Sultan Mizan Zainal Abidin di Kuala Terengganu menjadi pilihan Persatuan Bola Sepak Malaysia (FAM) untuk melangsungkan dua aksi persahabatan ‘Tier 1’ Harimau Malaya menentang Kepulauan Solomon dan Yaman, Jun ini.
Pemilihan venue yang menjadi gelanggang rasmi Terengganu itu secara tidak langsung mendekatkan peminat bola sepak negara dengan skuad kebangsaan khususnya bagi penyokong di Pantai Timur.
Harimau Malaya terlebih dulu akan menentang Kepulauan Solomon pada 14 Jun diikuti Yaman pada 20 Jun.
Ketika ini, gelanggang rasmi Harimau Malaya di Stadium Nasional Bukit Jalil ditutup bagi proses baik pulih dan penukaran rumput daripada jenis Cow Grass kepada Zeon Zoysia.
Kerja penukaran itu sudah pun bermula sejak 1 April lalu dan dijangka siap sepenuhnya seawal bulan Oktober sekaligus menyaksikan venue berkenaan akan kembali digunakan oleh skuad kebangsaan pada saingan Pestabola Merdeka yang dijangka berlangsung pertengahan Oktober nanti.
Untuk rekod, dua aksi persahabatan antarabangsa menentang Turkmenistan dan Hong Kong hujung bulan lalu dilangsungkan di Stadium Sultan Ibrahim. – KOSMO! ONLINE


Bakal bermenantu, A. Aida sanggup terima hantaran RM1
Oleh MOHD. HAIKAL ISA

26 April 2023, 1:19 pm
KUALA LUMPUR – Tidak lama lagi akan menerima menantu berprofesion seorang juruterbang, penerbit popular Datuk A. Aida tidak meletakkan syarat wang hantaran tinggi buat bakal suami anak sulungnya, Wan Az Aleesa itu.
Menganggap perkara tersebut bukan urusannya, A. Aida atau nama sebenarnya, Zaidah Awang juga enggan masuk campur langsung soal penetapan jumlah wang hantaran atas sebab tersendiri.
“Soal itu (wang hantaran) saya tak kisah langsung. Saya serah kepada anak saya dengan bakal suaminya.
“Saya tak pernah tanya berapa bakal menantu nak bagi wang hantaran apa semua. Sebab apa? Duit? I have everything (saya ada segala-galanya).
“Duit saya dah ada. Saya cuma nak seseorang yang boleh membahagiakan anak saya. Bakal menantu saya itu nak bagi hantaran berapa pun saya terima. RM1 pun saya terima,” katanya kepada Kosmo! Online.
Terdahulu, penerbit drama Halimah Jongang itu mendedahkan kepada media bahawa anak sulungnya, Aleesa bakal menamatkan zaman bujang dengan seorang juruterbang bernama Zain Azrai Abdul Aziz.
“Bulan lepas anak saya dirisik. Jadi, selepas perbincangan majlis pertunangan akan diadakan pada 20 Mei ini.

“Nikah insya-Allah kalau tiada aral melintang pada 15 Julai depan.
“Pada mulanya, saya pun tak percaya semua ini sebab percintaan Aleesa dan Zain asyik putus bersambung sahaja.
“Zain jumpa saya kata dia serius nak memperisterikan anak sulung saya sebelum dia berlepas belajar empat tahun di Bogor, Indonesia (program perubatan veterinar),” jelas A. Aida.
Aleesa dan Wan Az Evanatassha merupakan anak A. Aida hasil perkahwinan dengan penyanyi popular, Ameng Spring. – KOSMO! ONLINE


Tanam cerucuk besi atasi kes tanah runtuh Akademi SPRM
Oleh TUAN NURHIDAYAH TUAN AB.GHANI

26 April 2023, 3:18 pm
KUALA LUMPUR – Polis mengesahkan runtuhan kecil telah berlaku malam tadi di lokasi tanah runtuh hadapan bangunan Akademi Pencegahan Rasuah Malaysia (MACA) di Bukit Tunku, Jalan Duta, di sini, semalam.
Ketua Polis Daerah Sentul Asisten Komisioner Beh Eng Lai berkata, runtuhan kecil tersebut berlaku lagi sekitar pukul 10 malam tadi dan mengenai kawasan pagar Institut Intergriti Malaysia (IIM).
“Runtuhan tanah berlaku lagi malam tadi dan ia berlaku sedikit demi sedikit serta tidak begitu ketara.
“Polis serta agensi penguat kuasa yang terdiri daripada pasukan teknikal Jabatan Mineral dan Geosains, Jabatan Kerja Raya, Dewan Bandaraya Kuala Lumpur masih meneruskan operasi penyiasatan sejak awal pagi tadi,” katanya kepada pemberita ketika melawat lokasi kejadian.
Keadaan tanah runtuh berhampiran banguan Akademi SPRM di Jalan Duta, hari ini. – Foto oleh SHIDDIEQIIN ZON / KOSMO!
Menurut beliau, tempat runtuhan tanah berkenaan telah ditutup dengan kanvas sejak semalam, namun ia dilihat tidak dapat mengurangkan risiko bahaya di sekitar lokasi.
“Kita lihat masih berlaku runtuhan serta hakisan tanah di tempat runtuhan. Setakat menutup dengan kanvas mungkin tidak dapat mengurangkan risiko bahaya yang ada di lokasi.

“Kita juga sedang berbincang untuk memasang cerucuk besi bagi mengelakkan bangunan berdekatan daripada terus terjejas ekoran hakisan tanah,” ujarnya.
Terdahulu Kosmo! melaporkan satu kejadian tanah runtuh dilaporkan berlaku di hadapan akademi Suruhanjaya Pencegahan Rasuah Malaysia (SPRM), Persiaran Tuanku Syed Sirajuddin, Kuala Lumpur, petang semalam.
Menurut jurucakap Pusat Gerakan Operasi Kuala Lumpur, pihaknya menerima panggilan pada pukul 1.54 petang.
Menurutnya, seramai lapan pegawai bomba digerakkan bersama jentera dari Balai Bomba dan Penyelamat Sentul.
Petugas meninjau keadaan tanah runtuh berdekatan bangunan Akademi SPRM di Jalan Duta, hari ini. – Foto oleh SHIDDIEQIIN ZON / KOSMO!
“Menurut Komander Operasi Kanan, Penolong Penguasa Bomba, Yogeswaran Elangovan, setibanya di lokasi kejadian, terdapat tanah runtuh di hadapan pintu masuk akademi SPRM.
“Kejadian itu meruntuhkan sebuah pondok kawalan. Keluasan tanah runtuh dianggarkan 12,000 kaki persegi.
“Tanah runtuh tidak melibatkan blok bangunan kuarters dan asrama, hanya blok pentadbiran sahaja yang terkesan,” katanya dalam kenyataan semalam.
Tambahnya, seramai 76 mangsa terlibat terdiri daripada 36 lelaki dan 40 wanita, namun kesemuanya tidak mengalami sebarang kecederaan serta dipindahkan ke kawasan selamat. -KOSMO! ONLINE


Aliran trafik perlahan di Karak, LPT 1
Oleh KOSMO!

26 April 2023, 3:25 pm
PETALING JAYA – Aliran trafik di beberapa lebuh raya dilaporkan sesak berikutan masih ramai pulang dari kampung halaman menunju ke ibu kota setakat pukul 2.30 petang tadi.
Lembaga Lebuhraya Malaysia (LLM) melalui laman Facebooknya memaklumkan, trafik kini dilaporkan perlahan di Lebuh Raya Kuala Lumpur-Karak (KLK) dan Lebuh Raya Pantai Timur 1 (LPT 1).
“Di KLK trafik perlahan dari arah Barat bermula dari Persimpangan Bentong Timur ke Bukit Tinggi dan Hentian Gombak ke Plaza Tol Gombak.
“Di LPT 1 pula, trafik perlahan dari arah Barat sebelum keluar Plaza Tol Karak arah ke Kuala Lumpur,” kata hantaran itu hari ini. – KOSMO! ONLINE


‘Video call’ isteri selamatkan suami, rakan dirompak di atas pelantar minyak
Oleh MASTURAH SURADI

26 April 2023, 2:43 pm
KOTA TINGGI – Panggilan video seorang isteri berjaya menyelamatkan suami dan rakannya yang diserang dalam kejadian rompakan di sebuah pelantar minyak di Pelabuhan Tanjung Langsat kelmarin.
Pemangku Ketua Pengarah Agensi Penguatkuasaan Maritim Malaysia (Maritim Malaysia), Laksamana Madya Maritim Datuk Saiful Lizan Ibrahim berkata, susulan itu pihaknya telah berjaya menahan empat suspek warga tempatan yang disyaki melakukan jenayah tersebut.
Menurutnya, kesemua suspek berusia 27 hingga 47 tahun termasuklah dua beradik yang dipercayai turut menggunakan senjata parang dalam rompakan berkenaan.
“Pada pukul 10.30 malam Selasa lalu (24 April) Maritim Malaysia Negeri Johor telah menerima aduan mengenai insiden rompakan yang berlaku di atas pelantar Aurora Producer 1 di kedudukan 0.7 batu nautika timur laut Jeti Pelabuhan Tanjung Langsat.
“Ekoran itu bot Perkasa 30 telah diarahkan ke lokasi serta tiba pada pukul 12.30 tengah malam dan menemui sebuah bot gentian kaca bersama empat suspek yang berada di bawah pelantar terbabit berada dalam keadaan mencurigakan.
“Kesemua suspek yang pada awalnya berpura-pura sedang bekerja menarik kabel kemudian bertindak menenggelamkan bot sebelum berpaut pada tiang pelantar terbabit sebelum keletihan dan terjun ke laut,” katanya pada sidang akhbar di Zon Maritim Tanjung Sedili, di sini hari ini.

SAIFUL LIZAN (kanan) menunjukkan gambar operasi kes rompakan di sebuah pelantar minyak di Tanjung Langsat, Pasir Gudang pada sidang akhbar di Zon Maritim Tanjung Sedili, Kota Tinggi, hari ini.
Katanya, kesemua suspek telah berjaya diselamatkan oleh bot Maritim Malaysia seterusnya ditahan dan dibawa ke Zon Maritim Tanjung Sedili.
Menurutnya, hasil pemeriksaan awal di pelantar berkenaan telah menemui dua orang kru berusia 24 dan 32 tahun yang disyaki menjadi mangsa rompakan tersebut.
Jelasnya, mangsa mengatakan ketika kejadian pelantar yang sedang diselenggara itu dinaiki tiga lelaki bertopeng, bersenjata tajam telah menyerang, mengikat kaki, tangan dan mulut sebelum dikurung dalam sebuah kabin. – KOSMO! ONLINE


Berkerjaya, ‘high maintenance’ punca lelaki takut dekati Nadia Brian?
Oleh KOSMO!

26 April 2023, 2:27 pm
PETALING JAYA – Tiga tahun hidup solo, pelakon popular Nadia Brian tidak menolak kemungkinan persepsi wanita bekerjaya dan memiliki kuasa wang menjadi faktor menakutkan kaum lelaki untuk mendekati dirinya.
Jelas wanita berusia 31 tahun itu, profesionnya yang selalu sibuk komitmen karier lakonan dan perniagaan banyak mempengaruhi hubungannya untuk serius dengan mana-mana lelaki ketika ini.
Nadia atau nama sebenarnya Nadia Najwa Mohamed Rashidi bagaimanapun berkata, perkara tersebut sepatutnya bukan penyebab untuk lelaki berasa takut memikat hatinya, sebaliknya menyuntik semangat mereka untuk berusaha kuat dan berasa bertuah kerana memiliki wanita berdikari serta mampu menjana pendapatan sendiri.
“Mungkin lelaki takut mendekati saya kerana lihat saya berkerjaya atau ‘high mantainance’. Pada mata mereka saya boleh buat segala perkara, tetapi tidak mengapa, saya bukan sejenis yang hanya berharap kepada lelaki sekiranya ada pasangan nanti.
“Mungkin itu persepsi mereka, jangan lah takut atau bagi alasan, sebaliknya berasa beruntung saya tidak akan menyusahkan sesiapa.
Ketika ditanya kriteria lelaki yang ingin dijadikan pasangan hidup, pelakon Ratu Kala Jengking itu menjawab calon suami haruslah mempunyai minat tentang perniagaan sama sepertinya selain memiliki sifat penyayang dan kelakar.

“Bercakap tentang ciri-ciri lelaki idaman, semestinya saya mahukan seseorang yang memahami saya ini sebagai bakal isteri dia. Saya bukan hanya seorang pelakon, tetapi seorang usahawan, dia sebagai peneman hidup perlu faham kerjaya saya sangat sibuk. Kalau lebih seronok jika dia ada minat yang sama dengan saya.
“Saya mengharapkan lelaki yang minat pada perniagaan supaya sama-sama boleh memberi motivasi dan bimbing dengan misi yang sama. Kena ada keserasian.
“Selain itu, saya juga minat lelaki yang penyanyang dan kelakar. Dapat lelaki kelakar boleh buat saya gelak dan tidak stres.
Untuk rekod, Nadia pernah berkahwin dengan ahli perniagaan yang dikenali sebagai Muizz Nasruddin pada 9 November 2019. Namun usia perkahwinan hanya kekal setahun apabila pasangan ini disahkan bercerai pada April 2020. – KOSMO! ONLINE


Kerugian mencecah jutaan ringgit, View Chin kembali ke pejabat
Oleh KOSMO!

26 April 2023, 1:15 pm
PETALING JAYA – Pempengaruh media sosial, View Chin dilihat kembali ke pejabat setelah terpalit dengan kemelut rumah tangga sejak kebelakangan ini.
Menerusi rakaman video pendek di Insta Storynya semalam, View Chin kelihatan berjalan naik sambil merakam tangga di premis tersebut.
“Rasa lama tak balik office,” tulisnya sambil menyertakan tanda pagar #tangga.
Terdahulu, krisis rumah tangga pasangan View Chin dan Shermine Hau Ah Moi bergolak selepas bekas isterinya itu mendedahkan kecurangan di media sosial baru-baru ini.
Perbualan mesej antara View Chin bersama Amirah Aqilah Firdaus atau lebih dikenali sebagai Mira mendapat perhatian pengguna media sosial apabila menyatakan mereka mahu berjumpa di tangga.
View Chin sebelum ini berkata secara ekslusif bersama Kosmo! bahawa dia terpaksa merehatkan perniagaannya buat sementara waktu bagi memberi laluan untuk menyelesaikan masalahnya itu.

Jelasnya, keadaan perniagaannya terancam dan mungkin akan mengalami kerugian mencecah sehingga jutaan ringgit.
“Kemungkinan untuk pembekal dan jenama produk untuk menarik diri dari memasarkan produk bersama saya adalah tinggi sekiranya krisis antara dengan bekas isteri berterusan,” katanya. – KOSMO! ONLINE


Amaran ribut petir, hujan lebat di Sarawak, Sabah
Oleh KOSMO!

26 April 2023, 1:19 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang dijangka berlaku di negeri Sarawak dan Sabah sehingga pukul 3 petang ini.
MetMalaysia melalui laman Facebooknya memberitahu, keadaan itu dijangka berlaku melibatkan beberapa daerah di dua negeri tersebut.
“Di Sarawak melibatkan daerah di Kuching, Samarahan, Sri Aman (Sri Aman), Betong, Sarikei, Sibu, Mukah, Bintulu, Miri (Miri dan Marudi) dan Limbang.
“Dalam masa sama, di Sabah ia dijangka berlaku di Tawau (Lahad Datu) dan Sandakan (Kinabatangan dan Sandakan),” katanya di sini hari ini. – KOSMO! ONLINE


Empat ‘superman’ kena cekup
Oleh AZMI NORDIN

26 April 2023, 1:08 pm
KUALA LUMPUR – Keghairahan empat individu melakukan aksi ‘superman’ selain menunggang motosikal secara melulu mengundang padah apabila ditahan pasukan polis yang bertugas dalam Op Selamat.
Menerusi sebuah hantaran di Facebook Jabatan Siasatan dan Penguatkuasaan Trafik (JSPT) Kuala Lumpur memaklumkan, kesemua individu ditahan berusia lingkungan 16 hingga 21 tahun.
“Tangkapan membabitkan empat orang lelaki yang melakukan aksi berbahaya, bersaing dan melakukan ‘zig zag’ di atas jalan raya.
“Kesemua mereka akan dituduh di bawah Seksyen 42 (1) Akata Pengangkutan Jalan 1987 kerana memandu meluru dan berbahaya,” katanya dalam hantaran tersebut.
Justeru, JSPT KL menasihatkan ibu bapa untuk memantau kegiatan anak-anak terutama pada waktu malam bagi mengelakkan mereka terjerumus dengan kegiatan tidak sihat ini.
Dalam hantaran yang lain, JSPT KL turut memaklumkan, kawalan lalu lintas turut dilaksanakan di kawasan Akademi Suruhanjaya Pencegahan Rasuah Malaysia (SPRM) ekoran berlakunya tanah rumtuh semalam.

“Orang ramai disaran untuk mengelakkan diri dari melalui laluan tersebut. Patuhi arahan anggota polis yang bertugas,” katanya – KOSMO! ONLINE


Mangsa banjir termenung di Kelantan dapat subsidi rumah sewa
Oleh ROHANA ISMAIL

26 April 2023, 3:31 pm
RANTAU PANJANG – Mangsa banjir termenung yang terkesan semasa projek Pembangunan Lembangan Sungai Bersepadu (PLSB) Sungai Golok di sini dijalankan layak menerima Subsidi Rumah Sewa sebanyak RM300 sebulan.
Menteri Besar Kelantan, Datuk Ahmad Yakob berkata, subsidi yang bermula tahun ini sehingga 2026 itu melibatkan peruntukan sebanyak RM417,600.
Katanya, setakat ini, seramai 58 keluarga dikenal pasti terjejas ekoran projek PLSB itu dilaksanakan terutamanya di Kampung Gual To’Deh, Kampung Tersang dan Kampung Lanchang di sini selain beberapa kawasan lain yang terlibat.
“Subsidi ini akan diagihkan kepada ketua keluarga dalam tempoh enam bulan musim tengkujuh setiap tahun dengan peruntukan sebanyak RM104,400.
“Agihan subsidi rumah sewa akan bermula pada bulan Oktober dan berakhir pada Februari tahun berikutnya atau dalam tempoh musim tengkujuh di Kelantan,” katanya pada sidang akhbar selepas Majlis Penyerahan Kunci Rumah Home2Live di Pejabat Pusat Khidmat Parlimen Rantau Panjang di Kampung Padang Licin di sini hari ini.
Dalam perkembangan sama, Ahmad berkata, projek PLSB yang merangkumi fasa 1,2 dan 3 dijangka siap pada tahun 2026.

Menurutnya, sehubungan itu, mungkin ada penduduk yang tidak dapat bekerja dan subsidi tersebut dapat membantu mereka sepanjang tempoh banjir termenung akibat pelaksanaan PLSB.
“Pemilihan penerima Subsidi Rumah Sewa dilakukan melalui tapisan ketua kampung, pejabat Dewan Undangan Negeri dan ahli parlimen,” katanya. – KOSMO! ONLINE


Tadika Pasti dua tingkat hangus terbakar
Oleh KOSMO!

26 April 2023, 2:48 pm
SHAH ALAM – Sebuah tadika Pusat Asuhan Tunas Islam (Pasti) musnah dalam kebakaran di kampung Jalan Kebun, Seksyen 30 di sini hari ini.
Bagaimanapun tiada kemalangan jiwa dalam kebakaran yang turut melibatkan bangunan kedai dan rumah berselahan tadika itu.
Pengarah Bomba Selangor, Morni Mamat berkata, empat pasukan bersama jentera masing-masing dari Balai Bomba dan Penyelamat (BBP) bergegas ke lokasi kejadian selepas menerima panggilan kecemasan pukul 12.37 tengah hari.
Keadaan tadika Pasti yang terbakar dalam kejadian hari ini. – Foto oleh AFIQ RAZALI / KOSMO!
Katanya, BPP yang terlibat adalah Shah Alam, Kota Anggerik, Andalas dan Pelabuhan Klang.
“Kebakaran melibatkan sekolah tadika Pasti jenis dua tingkat dengan api telah merebak ke bangunan kedai dan rumah bersebelahan.
“Api berjaya dikawal pukul 1.22 tengah hari dan insiden itu tidak melibatkan sebarang mangsa,” jelasnya dalam kenyataan hari. -KOSMO! ONLINE


Budak lelaki mati lemas ketika berkelah
Oleh NORLIDA AKMAR IDROS

27 April 2023, 9:21 pm
BALING – Kegembiraan lapan sekeluarga berkelah dan mandi di sungai berdekatan Loji Air Sungai Limau di Kupang, di sini berakhir duka apabila seorang daripada mereka mati lemas pada petang tadi.
Mayat mangsa, Muhammad Yusuf Khairuddin, 10, ditemui di dasar sungai kira-kira tiga kilometer dari lokasi dia dipercayai lemas pada pukul 4.50 petang tadi.
Menurut kenyataan Jabatan Bomba dan Penyelamat Malaysia (JBPM) Kedah, pihaknya menerima maklumat mengenai kejadian daripada Ibu Pejabat Polis Daerah Baling pada pukul 1.41 tengah hari tadi.
“Pusat Gerakan Operasi JBPM negeri kemudian mengarahkan Pasukan Penyelamat Di Air (PPDA) Balai Bomba dan Penyelamat Sungai Petani ke lokasi kejadian.
“Pusat Kawalan Bomba Sungai Limau diaktifkan pada pukul 2.44 petang sebelum mangsa ditemui pada pukul 4.50 petang tadi,” katanya.
Sementara itu, Ketua Polis Daerah Baling, Superintendan Shamsudin Mamat berkata, kejadian berlaku ketika mangsa bersama ibu dan empat adik beradik serta dua lagi saudara berkelah di situ kira-kira pukul 11 pagi.

“Semasa kejadian, ibu mangsa sedang menyuap makanan kepada tiga anak kecil lain di tepi sungai dengan jarak tempat terakhir mangsa dilihat kira-kira 10 meter sahaja.
“Dia seterusnya nampak mangsa turun ke sungai untuk mandi sebelum menyedari mangsa tiada di sungai lalu mencarinya termasuk di rumah saudara, namun mangsa gagal ditemui,” katanya.
Kata beliau, kakak mangsa berusia 13 tahun memaklumkan ternampak kanak-kanak terbabit menuju ke arah saluran paip sedut pasir sebelum disedari hilang.
Tambahnya, mayat mangsa dibawa ke Hospital Sultanah Bahiyah, Alor Setar untuk bedah siasat. – KOSMO! ONLINE


[VIDEO] Mat rempit redah sawah elak dicekup
Oleh OTHMAN YAHAYA

27 April 2023, 11:22 pm
PENDANG – Cubaan sekumpulan remaja melarikan diri daripada polis dengan meredah sawah berlumpur gagal apabila mereka dicekup dalam operasi samseng jalanan di Kampung Charuk Kudung, di sini pada petang semalam.
Dalam operasi bermula pukul 6.30 petang itu, seramai 90 individu berusia antara 11 hingga 22 tahun dengan melibatkan 62 motosikal ditahan.
Ketua Polis Daerah Pendang, Deputi Superintendan Arriz Sham Hamezah berkata, operasi dilakukan susulan aduan penduduk kampung tentang kehadiran sekumpulan remaja membuat bising dengan bunyi enjin kuat pada setiap petang.
“Selain itu kumpulan remaja terbabit turut menjadikan jalan mini tar di hujung kampung sebagai tempat merempit sehingga mengganggu ketenteraman dan membahayakan keselamatan penduduk,” katanya di sini hari ini.
Menurut Arriz, sebanyak 102 saman dikeluarkan kepada pemilik dan penunggang yang ditahan atas pelbagai kesalahan.
“Antara kesalahan dilakukan adalah tidak mempunyai lesen, mengubah suai ekzos motosikal, nombor plat tidak mematuhi spesifikasi selain tiada insurans dan cermin sisi,” ujarnya.

Tambahnya, semua tangkapan dibawa ke Ibu Pejabat Polis Daerah Pendang dan siasatan dilakukan mengikut Seksyen 42(1) Akta Pengangkutan Jalan 1987. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Mael XPDC meninggal dunia
Oleh MOHAMMAD SHAHEMY AZMI

27 April 2023, 11:08 pm
PETALING JAYA – Vokalis kumpulan XPDC, Mael dikhabarkan telah meninggal dunia di Hospital Muar, Johor sekitar pukul 9.30 malam sebentar tadi.
Berita duka tersebur disahkan sendiri anaknya perempuannya, Sharifah Irfatasha.
“Adalah dengan amat sedihnya dimaklumkan bahawa bapa saya telah meninggal dunia di Hospital Muar pada Khamis, 27 April 2023, kira-kira pada pukul 9.30 malam,” tulisnya menerusi satu kiriman WhatsApp.
Difahamkan Mael atau nama lengkapnya Syed Ismail Syed Ibrahim, 55, telah dikejarkan ke Hospital Muar selepas diserang penyakit asma sebelum disahkan meninggal dunia tidak berapa lama kemudian.
Pada masa sama, kematian Mael turut dikongsi dalam Facebook pengurus kumpulan Slam, Johan Aziz, yang memetik pemberitahuan daripada pengurus kumpulan terbabit, Bro Yazid.
“Innalillahi wainna ilaihi rojiun. Al-Fatihah. Terima berita daripada pengurus XPDC, Bro Yazid.

“Penyanyi XPDC, Syed Ismail Syed Ibrahim (Mael) telah menghembuskan nafas terakhir di Hospital Muar kira-kira pada pukul 9 malam tadi.
“Semoga rohnya ditempatkan di sisi kekasih Allah,” ujarnya dalam hantaran tersebut.
Pada Ogos 2019, Mael pernah dikejarkan ke hospital yang sama selepas mengalami kesakitan dan tidak mampu bergerak.
Untuk info, sekitar tahun 1990 sehingga awal 2000, XPDC yang dianggotai Mael, Izo, Zuar dan Amy berjaya mencatat penjualan album terbaik sehingga melebihi 100,000 unit.
Jumlah itu tercatat menerusi jualan album Darjah Satu (1990), Timur Barat (1992), Kita Peng-Yu (1994), Brutal (1997) serta beberapa album kompilasi. -KOSMO! ONLINE


Liga Super: Sabah rentap ego Gergasi Merah
Oleh KOSMO!

27 April 2023, 10:08 pm
PETALING JAYA – Bintang tengah Sabah FC, Baddrol Bakhtiar muncul wira apabila memainkan peranan penting dalam kemenangan 2-1 ke atas Selangor FC pada saingan Liga Super di Stadium Likas, Kota Kinabalu sebentar tadi.
Menariknya, kejayaan itu secara tidak langsung meleburkan rekod cemerlang skuad Gergasi Merah yang sebelum ini menang lima perlawanan berturut-turut sejak tewas 0-4 di tangan Johor Darul Ta’zim pada 17 Mac lalu.
Bukan itu sahaja, kemenangan tersebut juga membolehkan The Rhinos mengekalkan rekod tanpa kalah di laman sendiri sepanjang saingan Liga Super musim ini.
Dalam aksi itu, Baddrol yang memakai lilitan lengan kapten, berjaya mendapatkan sepakan penalti buat Sabah untuk membuka tirai jaringan perlawanan selepas dia dijatuhkan pemain pertahanan Selangor, Yazan Al-Arab.
GOL sepakan percuma daripada Baddrol pada minit ke-66 membolehkan Sabah meraih tiga mata berharga menewaskan Selangor 2-1 pada aksi Liga Super di Stadium Likas sebentar tadi. – MFL
Kesempatan itu disudahkan dengan baik oleh pemain sayap lincah dari Indonesia, Saddil Ramdani untuk menewaskan penjaga gol Selangor, Samuel Somerville pada minit ke-25.
Bagaimanapun, Selangor berjaya bangkit mengikat kedudukan menerusi percubaan menarik Faisal Halim yang terkena palang sebelum melantun mengenai badan penjaga gol Sabah, Khairul Fahmi Che Mat pada minit ke-52.

Baddrol sekali lagi memainkan peranannya apabila kali ini membuktikan penyudah sepakan percumanya masih belum berkarat dengan meledak gol kedua buat skuad kendalian Datuk Ong Kim Swee pada minit ke-66.
Kemenangan itu membolehkan Sabah melonjak ke tangga ketiga dengan mengumpul 20 mata selepas mengharungi 10 perlawanan setakat ini, hanya ketinggalan dua mata di belakang Selangor di tangga kedua. – KOSMO! ONLINE


Liga Super: KL City mudah atasi PDRM FC
Oleh MOHD. FITRIE MUHAMAD

27 April 2023, 10:22 pm
KUALA Lumpur City meneruskan momentum cemerlang untuk melakar kemenangan kelima berturut-turut selepas membenam PDRM FC 3-0 di Stadium Bola Sepak Kuala Lumpur, sebentar tadi.
PDRM hadir dengan misi buru kemenangan kedua sepanjang April dan segalanya bermula agak baik di awal permainan apabila barisan pemain The Cops dilihat cukup selesa dengan bola.
Segalanya berpunca daripada lorongan berkualiti tinggi daripada kapten KL City, Paulo Josue pada minit ke-14 dan kesempatan itu tenang disempurnakan oleh Romel Morales dengan melakukan ‘cip’ untuk melepasi jangkauan penjaga gol lawan, Nor Hakeem Hamidun.
Kesilapan pertahanan PDRM FC, Aliff Najmi Shaaini pada minit ke-22 mengundang padah dan kali ini giliran Morales melakukan umpanan buat Josue yang melepaskan rembatan deras untuk memastikan gol kedua KL City.
Ada petanda positif yang dipamerkan The Cops di babak kedua apabila mula menggandakan asakan namun pertahanan tuan rumah berjaya atasinya dengan baik.
Seterusnya, aksi berlangsung seimbang namun tuah lebih berpihak kepada KL City yang memperoleh gol ketiga menerusi penyerang gantian, Tchetche Kipre pada minit ke-87. – KOSMO! ONLINE


Murid, pelajar bergejala digalak pakai pelitup muka di sekolah
Oleh ISKANDAR SHAH MOHAMED

27 April 2023, 8:56 pm
KUALA LANGAT – Semua murid dan pelajar sekolah terutama yang bergejala Covid-19 digalakkan memakai pelitup muka  ketika pembukaan semula sesi persekolahan minggu depan.
Menteri Pendidikan, Fadhlina Sidek berkata, kementeriannya akan membuat penegasan mengenai prosedur operasi standard (SOP) seperti sebelum ini dan akan menambahbaiknya.
Kata beliau, pihaknya mengikuti syor Kementerian Kesihatan (KKM) dengan menggalakkan pemakaian pelitup muka terutama bagi pelajar bergejala dan berisiko.
“Kita akan mengeluarkan kenyataan mengenai SOP itu dalam tempoh terdekat sebelum sesi persekolahan dibuka.
“Ia antaranya penegasan berkaitan soal penjagaan diri dan membasuh tangan. Belum ada kewajiban (pelitup muka) setakat ini,” katanya ketika ditemui pada Program Raya Bersama Guru di Kampung Sijangkang di sini, petang tadi.
Semalam, KKM mengesyorkan pemakaian pelitup muka dilaksanakan semula di semua sekolah berikutan kebimbangan peningkatan kembali kes Covid-19 selain penularan varian baharu dikenali sebagai XBB.1.16 atau Arcturus. -KOSMO!ONLINE


Liga Super: Harimau Kumbang baham The Cats 2-1
Oleh NOOR HASLIZA NUSI

27 April 2023, 11:04 pm
Penang FC berjaya mengekalkan momentum kemenangan keempat berturut-turut selepas menewaskan pasukan Kuching City FC pada perlawanan ke-10 Liga Super 2023 di Stadium Bandaraya di sini malam tadi.
Anak buah pengendali sementara Penang FC, Manzoor Azwira Abg Wahid dilihat sedaya upaya menggandakan rentak kecemerlangan mereka di hadapan kira-kira 1,783 penyokong.
Bagaimanapun, gol pendahulu diledakkan penyerang pasukan yang mendapat jolokan The Cats, Abu Kamara pada minit 32.
Jaringan pasukan pelawat ternyata telah membakar semangat skuad Harimau Kumbang dalam mencari gol kemenangan keempat di tempat sendiri.
Tidak henti asakan bertali arus bagi kedua-dua pasukan, Penang FC akhirnya berjaya merobek gawang pasukan kendalian Irfan Bakti menerusi sepakan ‘luar jangkaan’ oleh pemain pertahanannya, Mohamad Khairul Akmal Rokisham pada minit ke-45.
Perlawanan terikat 1-1 sehingga wisel penamat separuh masa pertama dibunyikan.

Sebaik memasuki babak kedua, pasukan Penang FC tidak menunggu lama untuk menggandakan jaringan kedua hasil sepakan deras ke arah gawang lawan oleh pemain import dari Lubnan, Soony Saad pada minit ke-51.
Jaringan yang dilakukan Soony, 30, adalah kali kelima sejak penyertaannya dalam Liga Super 2023.
Kedua-dua pasukan dilihat enggan menyerah kalah meskipun berdepan tekanan dalam usaha menambahkan mata jaringan di 10 minit terakhir perlawanan.
Keputusan di perlawanan ke-10 itu menyaksikan Penang FC melonjak ke satu anak tangga iaitu ketujuh dalam carta Liga Super manakala Kuching City FC di tangga ke-12. – KOSMO! ONLINE


Dua wakil galas cabaran Malaysia di BAC
Oleh MUHAMMAD HELMEE RAMLI

27 April 2023, 11:44 pm
KUALA LUMPUR – Beregu lelaki dan beregu campuran profesional negara, Teo Ee Yi-Ong Yew Sin dan Goh Soon huat-Shevon Lai menjadi sandaran peminat sukan tanah air bagi meneruskan cabaran Malaysia pada Kejohanan Badminton Asia (BAC) di Dubai, Emiriyah Arab Bersatu (UAE).
Ee Yi-Yew Sin dan Soon Huat-Shevon menjadi wakil tunggal Malaysia dalam acara masing-masing pada pusingan suku akhir esok selepas tiga lagi wakil negara yang beraksi di pusingan kedua hari ini terkandas.
Pada perlawanan yang berlangsung di Dewan Tertutup Sheikh Rashid Bin Hamdan, Ee Yi-Yew Sin meneruskan kemaraan selepas dipaksa bekerja keras sebelum menang 10-21, 21-15, 22-20 ke atas beregu Jepun, Ayato Endo-Yuta Takei.
Dalam pada itu, Soon Huat-Shevon juga terpaksa bermandi peluh apabila memerlukan tiga set bagi menewaskan wakil China, Cheng Xing-Chen Fang Hui menerusi kemenangan 12-21, 22-20, 21-15.
Pada aksi suku akhir yang dijadualkan berlangsung esok, Ee Yi-Yew Sin akan membuat perhitungan dengan beregu No.1 dunia dari Indonesia, Fajar Alfian-Muhammad Rian Ardianto manakala Soon Huat-Shevon bertemu Rinov Rivaldy-Pitha Haningtyas Mentari juga dari Indonesia.
Dalam pada itu, nasib tidak menyebelahi tiga lagi wakil negara, termasuk dua beregu lelaki, Aaron Chia-Soh Wooi Yik dan Man Wei Chong-Tee Kai Wun serta beregu campuran, Chen Tang Jie-Toh Ee Wei.

Aaron-Wooi Yik yang juga juara dunia akur dengan kekalahan 21-14, 16-21, 19-21 kepada pemenang pingat emas Sukan Olimpik Tokyo 2020, Lee Yang-Wang Chi Lin dari Taiwan manakala Wei Chong-Kai Wun terpaksa menarik diri akibat kecederaan.
Sementara itu, hasrat Tang Jie-Ee Wei untuk terus melakar kejutan tidak kesampaian apabila tewas dalam aksi tiga set 21-23, 21-18, 15-21 kepada gandingan berpengalaman Indonesia, Praveen Jordan-Melati Daeva Oktavianti. – KOSMO! ONLINE


Liga Super: Azmeer direhatkan untuk satu perlawanan
Oleh AHMAD SHAHERMAN SHAMSURI

27 April 2023, 10:37 pm
GEORGE TOWN – Pemain pertahanan Penang FC, Muhamad Azmeer Aris Nor Rashid direhatkan seketika dalam aksi perlawanan ke-10 Liga Super 2023 menentang Kuching City FC malam ini.
Perkara itu dimaklumkan Pengurus Besar skuad Harimau Kumbang, Jeffrey Chew ketika dihubungi Kosmo! di sini malam tadi.
Menurut Jeffrey, Muhammad Azmeer direhatkan hanya untuk satu perlawanan sahaja berikutan terlibat kemalangan di Jalan Baru, Balik Pulau petang tadi.
“Dia (Muhammad Azmeer) akan beraksi semula pada perlawanan seterusnya nanti. Rakannya, Mohammad Amer Azahar berada dalam senarai pemain simpanan.
“Kedua-dua mereka kini berada dalam keadaan stabil. Pihak Penang FC akan mengeluarkan satu kenyataan di facebook rasmi esok,” ujarnya.
Terdahulu, kedua-dua pemain Penang FCA itu dilaporkan mengalami kecederaan pada lutut setelah kereta yang dipandu Azmeer dirempuh sebuah lori yang sedang mengundur akibat terbakar kira-kira pukul 3 petang tadi.

Ketika kejadian, mereka dikatakan dalam perjalanan dari Balik Pulau ke pusat bandar George Town untuk menyertai perlawanan Liga Super yang berlangsung di Stadium Bandaraya malam ini. – KOSMO! ONLINE


Suami, isteri dicekup naik motosikal buat aksi ‘wheelie’
Oleh MUHAMMAD AYMAN GHAFFA

27 April 2023, 10:26 pm
KOTA BHARU – Sepasang suami isteri remaja dicekup selepas terlibat dengan aksi ‘wheelie’ semasa menunggang motosikal di Jalan Pasir Puteh, Peringat di sini baru-baru ini.
Suami yang berusia 17 tahun dan isterinya, 16 tahun ditahan semasa mereka berdua menyerah diri di Ibu Pejabat Polis Daerah (IPD) Kota Bharu di sini kira-kira pukul 10 pagi tadi.
Ketua Polis Daerah Kota Bharu, Asisten Komisioner Mohd. Rosdi Daud berkata, kedua-dua suspek hadir ke IPD Kota Bharu selepas dua hari menghilangkan diri apabila diburu polis.
Menurutnya, pasangan suami isteri itu dipercayai terlibat dalam aksi menunggang motosikal secara berbahaya yang boleh mendatangkan bahaya kepada diri sendiri dan pengguna jalan raya yang lain.
“Mereka ditahan di lokap dan akan dibawa ke Mahkamah Majistret Kota Bharu di sini untuk permohonan reman.
“Kes disiasat mengikut Seksyen 42 (1) Akta Pengangkutan Jalan 1987,” katanya dalam satu kenyataan hari ini.

Mohd. Rosdi memberitahu, sebelum ini, sepasukan anggota polis Bahagian Siasatan Penguatkuasaan Trafik IPD Kota Bharu menyerbu sebuah rumah di Kampung Machang, Peringat di sini kira-kira pukul 6.50 petang kelmarin selepas menerima laporan mengenai kejadian tersebut.
Menurutnya, kedua-dua suspek tiada di rumah berkenaan dan dipercayai telah melarikan diri.
“Polis merampas sebuah motosikal jenis Honda C-110B yang dinaiki kedua-dua suspek selain sepasang baju melayu dan baju kurung berwarna biru semasa kejadian di rumah tersebut.
“Kedua-dua suspek telah dikenal pasti dan sudah disenarai hitamkan,” katanya. – KOSMO! ONLINE


Kereta rosak dihempap pokok akibat ribut
Oleh NORLIDA AKMAR IDROS

27 April 2023, 7:12 pm
ALOR SETAR – Kira-kira tiga buah kereta rosak akibat dihempap pokok tumbang dalam kejadian ribut berdekatan Plaza Tol Alor Setar Utara dan Jalan Langgar, di sini pada petang ini.
Kejadian itu turut mengakibatkan bumbung beberapa gerai makan diterbangkan angin sehingga ke tengah jalan.
Tinjauan di lokasi mendapati banyak pokok tumbang dan dahan patah sepanjang Jalan Langgar selain kerosakan pada papan iklan.
Kerja-kerja mengalihkan bumbung dan pokok tumbang giat dijalankan anggota bomba. – KOSMO! ONLINE


Kejayaan berganda Ashikin di Singapura
Oleh MUHAMMAD ZUHAILY BADLISHAH

27 April 2023, 7:27 pm
PETALING JAYA – Atlet lompat jauh wanita negara, Nurul Ashikin Abas berjaya meraih dua pingat emas dengan dua rekod peribadi baharu pada Terbuka Singapura di Hab Sukan Singapura, Kallang.
Ia membuktikan Ashikin, 23, berada pada landasan tepat dalam misinya mencipta kejutan pada Sukan SEA Kemboja bulan depan sebaik acara olahraga berlangsung di Stadium Morodok Techo, Phnom Penh dari 8 hingga 12 Mei ini.
Ashikin membuka kempen Terbuka Singapura dengan langkah kanan apabila menjuarai acara lompat jauh dengan catatan peribadi baharu 5.88 meter (m) semalam.
Kejayaan itu tidak terhenti di situ apabila Ashikin sekali lagi menunjukkan perkembangan yang positif dengan pingat emas lompat kijang hari ini menerusi jarak 13.05m, mengatasi rekod peribadi lamanya iaitu 12.97m.
Jurulatihnya, Ahmad Firdaus Salim menjelaskan, anak didiknya itu berpotensi untuk melakukan catatan lebih baik tetapi berdepan kesukaran cuaca panas tetapi bersyukur kerana masih pada landasan tepat ke Sukan SEA Kemboja.
“Cabaran dihadapinya agar sukar kerana berlatih pada waktu malam di bulan puasa sebelum ini dan terus lompat (sertai kejohanan) lepas Hari Raya Aidilfitri.

“Namun, semuanya berjalan seperti dirancang dengan dua catatan peribadi baharu. Paling penting sekali adalah di Sukan SEA nanti,” katanya.
Bagaimanapun, kedua-dua catatan itu masih jauh jika dibandingkan dengan jarak pemenang podium lompat jauh dan lompat kijang sewaktu Sukan SEA Vietnam di Hanoi tahun lalu.
Sekurang-kurangnya catatan itu pastinya membolehkan Ashikin memberikan tentangan di Kemboja nanti terutama buat dua atlet Vietnam, Vu Thi Ngoc Ha dan Bui Thi Thu Thao serta Maria Natalia Londa dari Indonesia. – KOSMO! ONLINE


Wanita diraba nekad lompat dari teksi motosikal
Oleh KOSMO!

27 April 2023, 7:30 pm
NEW DELHI – Seorang wanita berusia 30 tahun di Bengaluru, India melompat daripada sebuah teksi motosikal ketika pemandu cuba mengganggunya secara seksual dan membawa mangsa ke lokasi yang salah, lapor laman berita Wion News semalam.
Wanita itu menempah teksi motosikal Rapido petang 21 April lalu pada pukul 11.10 malam (waktu tempatan).
Pemandu itu kemudian merampas telefon bimbit wanita berkenaan dengan berpura-pura ingin mengesakan kata laluan sekali sahaja (OTP) dan memandu ke arah bertentangan.
Menurut polis, walaupun mangsa membunyikan penggera dan mengarahkan pemandu itu mematuhi peraturan, dia tetap berdiam diri, lapor laman berita India Today.
Wanita itu kemudian merampas semula telefonnya dan menyedari lelaki itu mabuk. Pemandu itu bertindak balas dengan merampasnya kembali dan memandu lebih laju sebelum meraba mangsa.
Mangsa terpaksa melompat dari motosikal yang sedang bergerak untuk menyelamatkan diri.

Suspek yang bernama Deepak kemudian ditangkap polis dan kini ditahan. – Agensi


Lelaki tak sedarkan diri kena renjatan elektrik dalam pembetungan
Oleh MOHD YUNUS YAKKUB

27 April 2023, 7:43 pm
KLANG – Seorang lelaki dilaporkan tidak sedarkan diri selepas terkena renjatan elektrik dalam pembetungan di Laguna Park Pulau Indah, hari ini.
Mangsa berusia 30an itu juga dikatakan kehilangan pergelangan kaki kanan dipercayai akibat renjatan tersebut.
Pengarah Bomba Selangor, Morni Mamat berkata, lima anggota termasuk pegawai dari Balai Bomba dan Penyelamat Pelabuhan Klang bergegas ke lokasi kejadian sebaik menerima panggilan kecemasan pukul 4.04 petang.
Katanya, berdasarkan maklumat awal melibatkan seorang lelaki terkena renjata elektrik di dalam pembentungan.
“Mangsa masih berada di lokasi kerana dimaklumkan memerlukan kehadiran pakar kabel dari Tenaga Nasional Berhad (TNB).
“Ini bagi memastikan kawasan selamat susulan masih ada arus elektrik di dalam pembetungan tersebut,” jelasnya dalam kenyataan hari ini. -KOSMO!ONLINE


[VIDEO] Dua pemain Penang FC terlibat kemalangan stabil, cedera lutut
Oleh KOSMO!

27 April 2023, 7:47 pm
BALIK PULAU – Dua pemain Penang FC, Muhamad Azmeer Aris Nor Rashid dan Mohammad Amer Azahar dilaporkan stabil setelah kenderaan yang dinaiki dirempuh sebuah lori yang sedang terbakar di Jalan Baru di sini petang tadi.
Kedua-dua pemain skuad Harimau Kumbang itu dikatakan dalam perjalanan dari Balik Pulau ke pusat bandar George Town bagi menyertai perlawanan Liga Super 2023 menentang Kuching City FC malam ini.
Difahamkan, kejadian kira-kira pukul 3 petang itu apabila lori yang sedang menaiki bukit itu tiba-tiba terbakar lalu mengundur ke belakang.
Ketika itu, kereta Jenis Honda HRV yang dipandu Azmeer dikatakan sudah berhenti pada jarak kira-kira 40 meter dari lokasi kejadian.
Akibat rempuhan itu, kedua-dua pemain mengalami kecederaan pada lutut akibat terkena dashboard (papan pemuka) selain trauma.
Difahamkan, Azmeer antara kesebelasan pemain yang akan beraksi pada perlawanan ke-10 di Stadium Bandaraya pada pukul 9 malam ini. – KOSMO! ONLINE


Budak maut akibat strok haba
Oleh MUHAMMAD AYMAN GHAFFA

27 April 2023, 7:16 pm
BACHOK – Seorang kanak-kanak lelaki maut dipercayai akibat diserang strok haba di rumahnya di Kampung Perupok di sini kelmarin.
Mangsa, Muhamad Syamil Aqil, 11, menghembuskan nafas terakhirnya kira-kira pukul 9.27 pagi semasa menerima rawatan di sebuah klinik.
Ibu kanak-kanak itu yang hanya mahu dikenali sebagai Wanie berkata, Muhamad Syamil yang merupakan anak sulung daripada tiga beradik itu meninggal dunia akibat strok haba dan dehidrasi selepas bedah siasat dijalankan di Hospital Raja Perempuan Zainab II (HRPZ II), Kota Bharu.
Menurutnya, menerusi laporan bedah siasat, buah pinggang dan jantung anaknya dipercayai sudah kering selepas diserang strok haba.
“Muhamad Syamil aktif menunggang basikal pada Hari Raya Aidilfitri pertama dan kedua.
“Pada Syawal ketiga, dia mengalami demam dan cirit birit malah suhu badannya meningkat setiap satu jam sehingga mencecah 37 hingga 38 darjah Celcius,” katanya ketika ditemui pemberita di rumahnya di Kampung Perupok di sini hari ini.

Wanie memberitahu, tubuh badan Muhamad Syamil dilihat berada dalam keadaan lemah pada hari raya keempat sebelum dia dan suami membawanya ke klinik apabila dia tiba-tiba mengalami kekejangan.
Menurutnya, Muhamad Syamil menghembuskan nafas terakhir di klinik sebelum jenazahnya dibawa ke HRPZ II untuk dibedah siasat.
“Jenazah anak saya selamat dikebumikan di Tanah Perkuburan Islam Kampung Sungai di sini selepas solat Isyak malam kelmarin,” katanya.
Sementara itu, Ketua Polis Daerah Bachok, Superintendan Mohamad Ismail Jamaluddin ketika dihubungi mengesahkan pihaknya menerima laporan berhubung kejadian tersebut. – KOSMO! ONLINE


Akhbar Jepun dikecam promosi makan daging gagak mentah
Oleh KOSMO!

27 April 2023, 7:00 pm
TOKYO – Akhbar Tokyo Shimbun dikecam di Jepun kerana menyiarkan artikel makan daging burung gagak mentah dengan pakar-pakar memberi amaran bahawa perbuatan tersebut mengundang masalah kesihatan serius serta boleh membawa maut, lapor laman berita Oddity Central semalam.
Bulan lepas,  akhbar paling banyak pembaca di Jepun itu menyiarkan artikel mengenai hidangan sasyimi gagak (daging burung gagak segar diperap bersama pelbagai sos).
Wartawan akhbar tersebut menceritakan pengalaman makan daging gagak mentah dan dimasak dalam satu acara perjumpaan peminat daging burung itu di wilayah Ibaraki.
Menurut artikel sama, sasyimi  gagak amat segar dan mudah dikunyah berbanding daging yang dibakar.
Artikel itu mencetuskan kekeliruan di media sosial yang mendorong Kementerian Kesihatan Jepun memuat naik pesanan di laman Twitter untuk memberi amaran kepada orang ramai agar tidak makan daging gagak mentah.
Meskipun perbuatan itu tidak menyalahi  undang-undang, pemakanan secara mentah itu mengundang pelbagai jangkitan teruk seperti virus hepatitis E, enterohemorrhagic Escherichia coli serta  parasit lain yang boleh membawa maut.

Jabatan Kesihatan dan Kebersihan Wilayah Ibaraki turut mengeluarkan nasihat serupa sambil menambah, pihaknya akan memfailkan aduan terhadap Tokyo Shimbun serta meminta media lain tidak mempromosikan amalan tersebut. – Agensi


Bayi pertama hasil ‘robot sperma’ dilahirkan
Oleh KOSMO!

27 April 2023, 8:00 pm
BANDAR RAYA NEW YORK – Bayi pertama yang dihasilkan menggunakan robot penyuntik sperma selamat dilahirkan, manakala prosedur canggih itu berpotensi mengurangkan kos rawatan persenyawaan secara in Vitro (IVF), lapor akhbar New York Post semalam.
Ketika proses tersebut, jurutera-jurutera menggunakan jarum robot untuk memasukkan sperma ke dalam sel telur (ovum) di Pusat Kesuburan New Hope, Bandar Raya New York.
Kaedah itu menghasilkan dua embrio sihat yang berakhir dengan kelahiran dua bayi perempuan, demikian menurut kajian teknologi itu oleh Institut Teknologi Massachusetts.
Kajian itu melibatkan penggunaan jarum kawalan jauh dan kamera untuk memasukkan sperma ke dalam sel telur di atas piring petri.
Menurut ketua pakar genetik syarikat Overture Life, Santiago Munne yang membangunkan robot itu, teknologi tersebut suatu hari nanti boleh mengurangkan kos rawatan kesuburan semasa yang menelan belanja sehingga AS$20,000 (RM89,140) di Amerika Syarikat (AS).
Munne percaya proses persenyawaan itu boleh diautomasikan oleh pakar sakit puan. – Agensi


Lelaki cedera ditembak ketika berada di bawah bangsal
Oleh ROHANA MOHD. NAWI

27 April 2023, 7:19 pm
BACHOK – Seorang lelaki cedera pada bahagian kaki selepas dipercayai terkena satu das tembakan semasa berada di bawah sebuah bangsal di Kampung Tepus, Pauh Lima di sini hari ini.
Kejadian dipercayai berlaku kira-kira pukul 4.30 pagi ketika mangsa bersama rakannya berada di sebuah bangsal berdekatan dengan tali air di kampung berkenaan.
Seorang penduduk yang hanya mahu dikenali sebagai Sabri,60-an, berkata, dia menyedari kejadian itu selepas didatangi anggota polis ke rumahnya yang terletak kira-kira 50 meter dari bangsal tersebut.
Menurutnya, dia tidak menyedari kejadian itu sebelum dimaklumkan oleh anggota polis yang menjalankan siasatan di kawasan tersebut.
“Saya difahamkan, seorang lelaki bermotosikal telah menghampiri bangsal itu sebelum melepaskan satu das tembakan ke udara dan satu das lagi ke arah mangsa.
“Tembakan itu terkena pada kaki mangsa dan suspek telah melarikan diri dengan motosikalnya,” katanya ketika ketika ditemui pemberita di lokasi kejadian hari ini.

Sabri memberitahu, rakannya yang melihat mangsa cedera akibat terkena tembakan itu terus menghubungi ambulans. – KOSMO! ONLINE


Hanya RM100 jadi peneman raya, pegang tangan tambah RM70
Oleh Abdul Rahman Razali

27 April 2023, 7:50 pm
Hanya RM100 jadi peneman raya, pegang tangan tambah RM70 | 15 MINIT MMTV 27 APRIL 2023


[VIDEO] Aiman Tino kini bergelar suami kepada rakan bisnes
Oleh NUR AL-FAIRUZA SYARFA NOR SAIDI

27 April 2023, 6:09 pm
KUALA LUMPUR – Dengan sekali lafaz, penyanyi Aiman Tino selamat bergelar suami kepada wanita pilihannya, Syarah Haifa dalam sebuah majlis akad nikah, sebentar tadi.
Majlis akad nikah yang berlangsung secara tertutup di The Astana, Bamboo Hills, Segambut, Kuala Lumpur tersebut disempurnakan Penolong Pendaftar Nikah, Cerai Rujuk, Jabatan Agama Islam Wilayah Persekutuan (JAWI) Mohd. Azri Ahmad Kamil Al-Hafis.
Dalam majlis penyatuan hati tersebut, pelantun Ku Rela Dibenci itu menyerahkan mas kahwin sebanyak RM 5,000 dan seutas gelang emas kepada pengantin perempuan.
Manakala, jumlah wang hantaran dirahsiakan dan pasangan mempelai bersetuju tiada sebarang pertukaran dulang hantaran.
Turut kelihatan selebriti kakaknya, Fara Hazel yang hadir bagi menyaksikan majlis penyatuan penyanyi berusia 25 tahun itu bersama pilihan hatinya.
Difahamkan, majlis resepsi akan diadakan di Shah Alam, Selangor dengan menjemput 750 tetamu membabitkan kedua-dua belah keluarga pada 6 Mei ini.

Sekitar Januari lalu, penyanyi bertubuh genit itu berkongsi berita gembira berkenaan acara merisik yang hanya membabitkan kehadiran ahli keluarga terdekatnya.
Menyingkap bibit pertemuan Aiman dan Syarah, mereka diperkenalkan seorang rakan kawan pada 2019 sebelum sepakat menjadi rakan perniagaan dan menjalin percintaan. -KOSMO! ONLINE


Bayi perempuan 27 hari meninggal dunia, ibu bapa cedera
Oleh CHERINE JON

27 April 2023, 5:56 pm
BAU – Bayi perempuan berusia 27 hari meninggal dunia manakala ibu bapanya cedera apabila kereta dinaiki mereka melanggar belakang sebuah lori di Kilometer 13, Jalan Bau – Lundu.
Ketua Polis Daerah Bau Deputi Superintendan Poge Nyaon berkata, kejadian dilaporkan berlaku kira-kira pukul 1 petang semalam ketika tiga beranak itu pulang beraya dari Lundu.
Katanya kejadian dipercayai berlaku apabila Proton Saga yang dipandu bapa mangsa hilang kawalan dan melanggar belakang lori yang diletakkan di bahu jalan.
“Akibat kemalangan itu, ibu bapa mangsa yang berusia 35 dan 48 tahun cedera manakala bayi mereka yang berusia 27 hari disahkan meninggal dunia ketika mendapatkan rawatan di wad kecemasan Hospital Bau,” katanya dalam kenyataan, hari ini.
Namun, beliau berkata pemandu lori terbabit tidak mengalami sebarang kecederaan dan kes disiasat mengikut Seksyen 41 (1) Akta Pengangkutan Jalan 1987.-KOSMO! ONLINE


Telinga asyik berdengung, rupanya ada labah-labah bersarang
Oleh KOSMO!

27 April 2023, 5:30 pm
BEIJING – Seorang wanita berusia 40 tahun di China terkejut apabila doktor menemui seekor labah-labah bersarang di dalam telinganya, lapor akhbar Daily Star semalam.
Wanita itu pada awalnya pergi ke sebuah hospital untuk mendapatkan rawatan selepas mendengar bunyi berdengung secara berterusan pada telinga kanannya.
Video yang dirakam di Hospital Rakyat Daerah Huidong, wilayah Sichuan menunjukkan seorang doktor memasukkan tiub kecil berkamera yang dilengkapi penyepit ke dalam telinga pesakit.
Dia kemudian menemui sarang sutera yang disangka gegendang telinga. Setelah mengupasnya, seekor labah-labah meluru keluar dan ‘menyerang’ kamera tersebut.
Haiwan itu dipercayai membina sarang di dalam telinga wanita itu ketika ingin bertelur.
Pakar perubatan Jabatan Otolaryngologi, Han Xinglong berkata: “Sarang yang dibina sangat mirip dengan gegendang telinga.

“Ketika alat endoskop mula-mula masuk, tiada perkara ganjil ditemui. Namun, apabila anda melihat dengan lebih teliti, ada sesuatu bergerak di dalamnya.
“Ia (labah-labah) hampir melarikan diri tetapi akhirnya berjaya dibawa keluar,” katanya.
Wanita itu bernasib baik kerana labah-labah itu tidak beracun dengan pesakit hanya mengalami kerosakan kecil pada saluran telinganya. – Agensi


Wanita keluar beraya maut rempuh tiang lampu
Oleh DIYANATUL ATIQAH ZAKARYA

27 April 2023, 5:38 pm
MELAKA – Seorang wanita maut selepas motosikal ditunggangnya hilang kawalan dan merempuh tiang lampu di Jalan Tunku Abdul Rahman, Batu Berendam di sini, tengah malam tadi.
Dalam kejadian kira-kira pukul 12.50 tengah malam itu, mangsa, Normunira Baharudin, 37, meninggal dunia di lokasi akibat kecederaan parah di kepala.
Ketua Polis Daerah Melaka Tengah, Asisten Komisioner Christopher Patit berkata, ketika kemalangan mangsa yang menunggang motosikal jenis Yamaha LC dalam perjalanan dari arah Pengkalan Batu ke Kawasan Perindustrian Batu Berendam.
“Setiba di lokasi, motosikal mangsa telah hilang kawalan dan melanggar tiang lampu di pembahagi jalan.
“Akibat rempuhan itu, mangsa yang bekerja di sebuah kilang di kawasan itu telah mengalami kecederaan parah dan disahkan telah meninggal dunia di lokasi oleh pegawai perubatan,” katanya ketika dihubungi pemberita di sini, hari ini.
Tambahnya, ketika kejadian mangsa bagaimanapun tidak bekerja dan dipercayai dalam perjalanan pergi beraya.

“Difahamkan mangsa keluar bersiar-siar, mungkin juga dia keluar pergi beraya.
“Mayat mangsa telah dihantar ke Unit Forensik Hospital Melaka untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987,” ujarnya.


[VIDEO] Lelaki curi beg ketika solat zuhur di Masjid Muhammadi
Oleh KOSMO!

27 April 2023, 6:13 pm
PETALING JAYA – Satu klip video dari televisyen litar tertutup (CCTV) sebuah masjid menyaksikan seorang lelaki berjaya mencuri beg jemaah lain ketika menunaikan solat berjemaah.
Kejadian yang dikatakan berlaku di Masjid Muhammadi, Kota Bharu, Kelantan menunjukkan seorang jemaah lelaki bangun selepas menunaikan solat lalu mencapai beg jemaah lain yang diletakkan di tiang.
Video yang dikongsi seorang pengguna media sosial Facebook Cik Yah memberitahu, mangsa merupakan anak lelakinya dan kejadian berlaku ketika mangsa solat zuhur berjemaah di masjid tersebut semalam.
“Tolong viralkan, lelaki tersebut larikan beg anak saya ketika beliau sedang sujud ketika solat zuhur di Masjid Muhammadi, Kota Bharu.
“Pakat-pakat viralkan, terima kasih kepada yang menolong, kerjasama anda amat dihargai,” jelasnya – KOSMO! ONLINE.


Anjing dirantai, diseret atas jalan raya
Oleh SYAHRATUL AUFA SHAHARUDDIN

27 April 2023, 5:15 pm
PETALING JAYA- Seekor anjing ditemui dalam keadaan menyayat hati apabila dirantai dan diseret oleh sebuah lori di Serdang Jaya baru-baru ini.
Menerusi Instagram Salehatul Khuzaimah M.Ali, diperlihatkan anjing yang berwarna hitam itu dalam keadaan terbaring dan berantai sambil diseret di belakang sebuah lori di atas jalan raya.
“Tidak dapat dipastikan sama melalui gambar ini anjing tersebut masih hidup atau pun sudah mati ketika itu.
“Saya juga tidak pasti perbuatan ini disengajakan atau tidak,” katanya.
Menurut pemilik akaun pada awalnya dia cuba bersangka baik.
“Saya cuba nak bersangka baik mungkin dia tidak perasan anjing itu diikat tetapi
perbuatan sebegini adalah tidak boleh diterima.

“Semoga kes ini dapat difailkan dengan segera dan disiasat supaya tindakan sewajarnya boleh dikenakan kepada si pelaku jika didapati bersalah,” katanya.
Menjengah ke ruangan komen, orang ramai mengutuk sekeras-kerasnya perbuatan kejam pemandu lori yang tidak berhati perut itu.
“Astaghfirullah, anjing pun makhluk tuhan juga, kenapa kejam sangat manusia sekarang ni, otak dah hilang ke apa buat macam tu,” komen Hazwani.
“Sangat menyedihkan! Kenapa masih rakyat Malaysia ada yang tak berhati perut macam ni,” kata Lingling.
“Tolonglah, kalau nampak kejadian macam ni, ambil tindakan. Janganlah sekadar tangkap gambar dan biarkan anjing tu macam tu terus, tolonglah jadi lah manusia yang ada hati nurani sikit,” komen Nurul.
Pemilik akaun turut menggesa orang awam supaya membuat aduan dan laporan kepada pihak polis dan Jabatan Perkhidmatan Veterinar atau Lembaga Kebajikan Haiwan jika terdapat maklumat berkenaan anjing tersebut atau mana-mana kejadian yang melibatkan kekejaman terhadap haiwan seperti ini. -KOSMO! ONLINE


Remaja guna siren polis elak kesesakan trafik
Oleh KOSMO!

27 April 2023, 6:27 pm
JAKARTA – Taktik seorang pelajar mengelak terperangkap dalam kesesakan lalu lintas dengan cara memasang nombor plat kenderaan polis serta membunyikan siren akhirnya memakan diri apabila dia ditahan di Jalan Tol Tangerang Merak, wilayah Banten, lapor laman berita Tribunnews semalam.
Ketua Utama Peronda Jalan Raya (PJR) Serang Timur, Komisioner Polis Wiratno berkata, pemandu berusia 19 tahun yang memandu kenderaan jenis Honda Freed itu ditahan selepas anggota-anggotanya curiga melihat kenderaan suspek memiliki nombor pendaftaran polis.
“Kami telah menahan pengguna jalan raya ini  yang sengaja menggunakan siren dan nombor plat polis,” ujarnya.
Polis sebelum itu mengejar kenderaan terbabit dan mengarahkan pemandunya berhenti ketika melalui plaza tol Cikupa.
Ketika ditahan, remaja tersebut mengaku menggunakan nombor plat dan siren  polis agar boleh sampai ke destinasi yang dituju dengan cepat tanpa terperangkap dalam kesesakan lalu lintas.
“Dia bukan mahu pulang untuk menyambut Hari Raya Aidilfitri, namun hanya pemandu harian yang tidak mahu terperangkap dalam kesesakan jalan raya,” ujar Wiratno.

Pemandu tersebut dikenakan denda selain nombor pendaftaran yang digunakan dirampas sehingga proses mahkamah selesai. – Agensi


Pemimpin wanita BN, PH pertama kali adakan mesyuarat
Oleh MOHD RASDAN AHMAD

27 April 2023, 5:34 pm
PETALING JAYA – Pemimpin Wanita Barisan Nasional (BN) dan Pakatan Harapan (PH) buat pertama kalinya mengadakan perjumpaan semasa Mesyuarat Perundingan Pimpinan Wanita Kerajaan Perpaduan yang diadakan hari ini.
Mesyuarat tersebut telah berlangusng di Bilik Mesyuarat Sekretariat Majlis Perundingan Kerajaan Perpaduan di Menara Dato’ Onn, Kuala Lumpur.
Jelas satu kenyataan yang dikeluarkan Perundingan Pimpinan Wanita Kerajaan Perpaduan, mesyuarat yang dipengerusikan bersama Pengerusi Wanita BN, Datuk Seri Noraini Ahmad dan Pengerusi Wanita PH, Aiman Athirah Sabu untuk memperkukuh kerjasama serta membina rangkaian kerja wanita merentas parti.
Perundingan Pimpinan Wanita Kerajaan Perpaduan turut menganjurkan Konvensyen Wanita Perpaduan di Pusat Dagangan Dunia Kuala Lumpur (WTCKL) sempena Konvensyen Nasional Kerajaan Perpaduan Malaysia pada 14 Mei ini.
“Konvensyen Wanita Perpaduan turut menggunakan tema yang sama iaitu ‘Malaysia Madani: Mewajahi Masa Depan Malaysia’ dengan memfokuskan kepada agenda ekonomi, pembinaan Negara Bangsa dan peranan wanita dalam konteks Malaysia Madani.
“Majlis Perundingan Pimpinan Wanita Kerajaan Perpaduan berharap melalui konvensyen ini, ia dapat memperkukuh agenda Kerajaan Perpaduan di bawah teraju Malaysia Madani,” jelas kenyataan tersebut hari ini. – KOSMO! ONLINE.


Lisa Surihani teringat ‘curi-curi’ beli barang hantaran
Oleh HANISAH SELAMAT

27 April 2023, 6:10 pm
KUALA LUMPUR – Pelakon Datin Lisa Surihani mengakui pernah membeli barang hantaran secara rahsia ketika menjalani penggambaran filem Istanbul Aku Datang di bandaraya terbesar di Turkiye itu sekitar Oktober 2011.
Katanya, misi tersebut terpaksa dilunaskan secara curi-curi supaya tiada pihak dapat menghidu tarikh pernikahannya dengan suami, Datuk Yusry Abdul Halim yang berlangsung empat bulan selepas itu.
“Saya bersama rombongan produksi berada di Istanbul dalam tempoh 20 hari. Apabila ada masa senggang saya keluar cari beberapa barang hantaran untuk Yusry seperti sejadah serta manisan.
“Waktu itu ramai tahu kami bercinta sebab saya dan Yusry tak berahsia, cuma bab nikah kami perlu ikut nasihat keluarga, hebahkan apabila sudah tiba masa yang tepat.
“Jadi dalam sibuk memenuhi tugasan penggambaran di bawah arahan Bernard Chauly dengan Beto Kusyairi dan Tomok, saya pun ambil peluang cari barang ketika hari cuti.
“Lucu ingat semula momen lalu. Dalam diam sudah 12 tahun kami ke sana. Banyak kenangan sepanjang hampir sebulan berkampung di kota serba indah itu,” katanya kepada Kosmo! Online.

Ibu kepada tiga cahaya mata itu berkata demikian mengulas mengenai iklan bersama Beto merangkap teman gandingan dalam naskhah tersebut yang mengingatkan khalayak terhadap Istanbul Aku Datang.
Iklan yang tular itu turut membuatkan netizen meminta pihak penerbit menghasilkan kembali filem yang pernah menjadi fenomena ketika ditayangkan pada November 2012.
Tambah aktres berusia 37 tahun itu, dia turut memasang impian untuk kembali ke kota metropolis kaya dengan sejarah itu bersama suami tercinta.
“Sebenarnya itulah kali pertama saya jejakkan kaki ke Istanbul dan andai ada rezeki saya ingin kembali ke sana buat kali kedua bersama Yusry serta anak-anak,” katanya.
Sementara itu, menyentuh mengenai iklan produk bersama Beto yang tular tersebut, Lisa yang ketika itu bersama Halim berada di Madinah berasa terkejut apabila dimaklumkan ramai.
Dia juga bersetuju apabila khalayak menyatakan iklan berkenaan umpama Istanbul Aku Datang versi 2.0, kerana sarat elemen seperti filem tersebut.
“Saya tak sangka boleh viral. Waktu itu saya masih di Madinah dan terkejut sekejap. Alhamdulillah tak sangka filem yang saya anggap klasik ini punya penggemar tegar hingga ke hari ini.
“Sebenarnya itu idea pihak pemilik jenama itu sendiri. Mula-mula tengok skrip macam seakan-akan ada elemen filem Istanbul Aku Datang, sekaligus bawa kembali memori manis,” katanya yang turut menjadi peminat kopi ketika di Istanbul.
Terdahulu, Lisa dan Yusry mendirikan rumah tangga pada 23 Februari 2012 dan dikurniakan tiga cahaya mata, Yahaira Leanne, Yusof Leonne dan Yunos Laith. – KOSMO! ONLINE


Tetamu pecahkan meja tuan rumah ketika beraya
Oleh KOSMO!

27 April 2023, 6:00 pm
JAKARTA – Sebuah video tular di media sosial Indonesia memaparkan insiden seorang tetamu memecahkan meja kaca milik tuan rumah ketika datang beraya, lapor portal berita Wolipop hari ini.
Video tersebut dimuat naik di laman TikTok. Ia menunjukkan sekumpulan lelaki dan wanita berdiri di belakang sebuah meja kaca untuk bergambar beramai-ramai.
Seorang lelaki muncul di hadapan kamera untuk menetapkan fungsi ‘self timer’ pada kamera tersebut.
Ketika membongkok  untuk mengendalikan kamera,  dia melanggar dan  terduduk di atas meja kaca itu.
Meja berkenan pecah kepada dua bahagian, menyebabkan balang-balang kuih raya jatuh berselerakan.
Lelaki tersebut dan rakan-rakannya  terkejut dan tergamam sebelum beberapa orang ketawa dan keluar daripada rakaman itu.

Mereka  membantu lelaki berkenaan mengemaskan kembali meja yang sudah pecah.
“Apabila tuan rumah melihat keadaan itu, Abi (lelaki yang memecahkan meja) meminta maaf. Dia berkata mahu menggantikan meja itu, namun tuan rumah sempat bergurau dan tidak marah kepadanya,” demikian menurut keterangan pada video seterusnya.
Lelaki itu dikatakan telah menggantikan meja yang pecah itu.
Video tersebut menjadi tular dan menerima pelbagai komen daripada netizen.
“Tuan rumah tidak boleh marah kerana Hari Raya Aidilfitri,” kata seorang pengguna media sosial. – Agensi


Lelaki makan ayam mentah di eskalator
Oleh KOSMO!

27 April 2023, 5:00 pm
CANBERRA, Australia – Seorang lelaki dirakam makan potongan daging ayam mentah ketika berada di sebuah pusat beli-belah di Australia, lapor akhbar New York Post semalam.
Video mengenainya dimuat naik dalam akaun Instagram @sh*tadelaide. Ia dirakam ketika lelaki tersebut menggunakan tangga eskalator di pusat beli-belah Westfield Marion, bandar raya Adelaide.
Orang ramai meluahkan rasa bimbang mengenai kesihatan lelaki itu kerana daging ayam mentah boleh mengakibatkan keracunan makanan.
“Daging itik dan ayam mentah mengandungi bakteria berbahaya termasuk salmonella, listeria, campylobacter dan E. coli yang menjadi punca keracunan makanan,” demikian menurut amaran Pihak Berkuasa Makanan New South Wales.
Video itu mendapat perhatian netizen di ruangan komen.
“Bolehkah seseorang periksa sama ada lelaki ini masih hidup?” komen seorang netizen.

“Ini adalah percubaan seseorang untuk mendapatkan cuti sakit selama beberapa hari,” komen netizen lain. – Agensi


SPRM digesa siasat skandal rasuah seks Exco Melaka
Oleh DIYANATUL ATIQAH ZAKARYA

27 April 2023, 4:59 pm
MELAKA – Suruhanjaya Pencegahan Rasuah Malaysia (SPRM) digesa memulakan siasatan berhubung skandal rasuah seks didakwa membabitkan seorang Ahli Majlis Mesyuarat Kerajaan Negeri (Exco) yang tular sejak kelmarin.
Satu laporan turut dibuat oleh Pertubuhan Bukan Kerajaan (NGO) Solidariti Anak Muda Malaysia (SAMM) Melaka kira-kira pukul 12.15 tengah hari tadi di pejabat SPRM di Alai, di sini, hari ini.
Pengerusi SAMM Melaka, Mohd. Zamri Abu Bakar berkata, pihaknya tampil membuat laporan bagi mendesak agensi itu memulakan siasatan susulan skandal rasuah seks itu melibatkan habuan projek dipercayai di bawah kelolaan kerajaan negeri.
“Untuk makluman, sejak 25 April lalu di media sosial Facebook akaun bernama Zaharin Mohd. Yassin dan Che’GuBard Original telah memuat naik banyak maklumat berupa bukti gambar, tangkap layar skrin telefon dan video mengaitkan seorang Exco kanan.
“Dari bahan tersebut dilihat bahawa Exco tersebut mempunyai hubungan dengan seorang wanita yang menawarkan khidmat seks bagi mendapatkan bayaran sehingga RM15,000 sebulan dan projek untuk ‘uncle’ dan watak Exco itu berjanji akan memberikan habuan itu,” katanya ketika ditemui pemberita di hadapan pejabat SPRM, di sini, hari ini.
Tambahnya, SPRM perlu membuka kertas siasatan dan memanggil dua watak yang membuat pendedahan tersebut kerana menerusi tangkap layar perbualan yang tular menunjukan telah berlaku amalan rasuah secara terang-terangan.

Sementara itu Pengarah SPRM Melaka, Mohd Shahril Che Saad ketika dihubungi mengesahkan menerima laporan daripada NGO terbabit. – KOSMO! ONLINE


Projek tambak laut buat nelayan ‘tulen’ tidur lena
Oleh ISWAN SHAFIQ ISA

27 April 2023, 5:07 pm
GEORGE TOWN – Persatuan Kebajikan Nelayan Bayan Lepas Pulau Pinang percaya kelulusan Laporan Kajian Kesan Kepada Alam Sekeliling (EIA) untuk projek Penang South Islands (PSI) sangat dinanti-nantikan nelayan ‘tulen’ khususnya di bahagian selatan negeri ini.
Setiausahanya, Fajinah Jaafar berkata, rata-rata nelayan tersebut juga tidak sabar untuk melihat projek berkenaan dimulakan sekali gus berpeluang menikmati lebih banyak limpahan manfaat daripada Skim Pelan Pengurusan Impak Sosial (SIMP).
Justeru, beliau menasihatkan mereka yang tidak bergantung kepada kerja nelayan untuk mencari nafkah kehidupan supaya tidak ‘menabur pasir ke dalam periuk nasi’ nelayan tulen dengan membantah projek tersebut.
“Sesungguhnya, kebenaran sentiasa berpihak kepada mereka yang benar dan kami menggesa agar pihak pembangkang menerima hakikat dan kenyataan ini. Jadi, usahlah pertikaikan keputusan yang telah dibuat Jabatan Alam Sekitar (JAS) kerana pegawai-pegawai yang terlibat (dalam meluluskan EIA untuk PSI) telah bertindak dengan profesional.
“Sudah bertahun-tahun kami menunggu projek ini berjalan dan walaupun terpaksa menempuh pelbagai dugaan, kami akhirnya dapat tidur dengan lena apabila mendengar pengumuman Ketua Menteri (Chow Kon Yeow) kita semalam (berhubung kelulusan EIA untuk projek PSI),” katanya dalam satu kenyataan di sini hari ini.
Fajinah dalam pada itu turut menyangkal dakwaan Persatuan Nelayan Negeri Pulau Pinang atau Pen Mutiara yang mendakwa kira-kira 6,000 nelayan telah membantah projek tersebut sebelum ini.

Tambah Fajinah, sebagai rakyat Pulau Pinang, pihaknya berhak menyuarakan pendapat mereka dan memilih yang terbaik untuk anak cucu serta cicit kerana percaya mereka bakal menerima pelbagai manfaat dan peluang pekerjaan daripada projek berkenaan selepas ini.
Dalam pada itu, Pertubuhan Kemajuan Nusa Pulau Pinang (Nusa) turut menyokong dan menyambut baik kelulusan EIA untuk PSI selepas mengambil kira manfaat projek tersebut kepada penduduk setempat serta demi pembangunan Pulau Pinang.
Setiausahanya, Norhafiza Huda Idris berkata, melalui projek itu, nelayan setempat berpeluang memperoleh bot percuma dan mengikuti kursus jurumudi selain berupaya menambah pendapatan harian mereka dengan bot yang lebih besar serta berkuasa tinggi dan sebagainya. – KOSMO! ONLINE


Samsung umum pendapatan paling teruk dalam tempoh 14 tahun
Oleh KOSMO!

27 April 2023, 5:12 pm
SEOUL – Samsung Electronics melaporkan keuntungan suku kewangan paling buruk dalam tempoh 14 tahun dan menyalahkan kelembapan perbelanjaan elektronik oleh pengguna dan pasaran tepu mikrocip sebagai punca perniagaan terasnya terjejas.
Syarikat Korea Selatan yang merupakan antara pengeluar cip memori dan telefon pintar terbesar dunia itu menyatakan dalam satu kenyataan hari ini bahawa keuntungan operasi menjunam kepada 640 bilion won (RM2.13 bilion), susut 95 peratus berbanding setahun sebelumnya.
Pendapatan bersih suku pertamanya turut merosot 86.1 peratus  kepada 1.57 trilion won (RM52.26 bilion), manakala jualan pula susut 18 peratus kepada 63.75 trilion won (RM21.2 bilion).
Menurut Samsung, perbelanjaan keseluruhan pengguna perlahan ketika persekitaran ekonomi dunia yang tidak menentu.
Samsung juga menyalahkan kelemahan dalam permintaan cip memori yang biasanya menjana separuh daripada keuntungan konglomerat berekaan dan kejatuhan harga cip. – AFP


Siti Khadijah ‘stres’ sambut raya positif Covid-19
Oleh NUR AL-FAIRUZA SYARFA NOR SAIDI

27 April 2023, 4:55 pm
PETALING JAYA – Ketika semua orang bergembira menyambut hari raya Aidilfitri, pelakon popular Siti Khadijah Halim pula harus ‘berkurung’ apabila disahkan positif Covid-19 pada malam hari raya pertama.
Siti, 26, mengalami simptom awal sebelum disahkan dijangkiti virus tersebut selepas bertemu ramai orang di pelbagai majlis beberapa hari menjelang Aidilfitri.
“Saya disahkan Covid-19 pada malam raya pertama dan sebelum ini memang sudah lama rasa simptom tekak tidak selesa, mungkin kerana berjumpa ramai orang pada bulan puasa.
“Sepanjang hari raya kedua pula, badan saya memang terasa sangat lemau sehingga mampu berbaring sahaja.
“Selepas hari berikutnya, tenaga mula kuat dan saya bangun. Nak tak nak saya harus makan untuk cepat sihat,” katanya ketika dihubungi Kosmo! Online.
Tambahnya, setiap tahun tradisi keluarga adalah untuk berkumpul beramai-ramai menyambut hari lebaran tetapi disebabkan tidak sihat, dia gagahkan jua untuk menghabiskan masa bersama.

“Stres juga apabila dapat tahu terkena Covid-19 kerana memang tradisi keluarga untuk berkumpul sehari sebelum 1 Syawal dan pada hari raya.
“Meskipun saya sudah mula sakit, saya tetap hadirkan diri juga untuk memeriahkan suasana di rumah sebelum mengetahui dijangkiti Covid-19.
“Namun, alhamdulillah kesemua ahli keluarga saya tidak terkena jangkitan virus tersebut,” ujarnya.
Bagaiamanapun, pelakon drama Ash & Aish itu bernasib baik apabila simptonnya tidak seteruk kali pertama terkena Covid-19 beberapa tahun lalu.
“Ini kali kedua saya terkena Covid-19 dan simptomnya sangat ringan berbanding semasa kali pertama dahulu.
“Saya cuma rasa selsema, sakit kepala dan batuk-batuk sahaja kali ini,” kata aktres itu.
Ditanya mengenai sambutan raya, selepas pulih dari Covid-19, Siti terus bertolak ke Melaka untuk beraya di kampung bersama sanak-saudara lain.
“Kuarantin sekarang memang hanya lima hari sahaja jadi selepas dapat tahu saya negatif, keluarga minta saya pulang ke kampung di Alor Gajah.
“Saya pergi Melaka balik hari sahaja untuk tunjuk muka kepada sanak saudara di kampung,” tuturnya.
Pada 18 April lalu, Kosmo! Online melaporkan peningkatan kes Covid-19 beberapa minggu lalu namun masih lagi terkawal. -KOSMO! ONLINE